
Kokios jūs moterys būsite, tokia bus visa tauta. 


(Vladas Pūtvis-Putvinskis) 


Šis šaulės d-rės A. Ambraziejūtės-Steponai- 
tienės darbas yra didelė parama moterų šaulių 
veiklai, nes čia reiškiamos tos mintys, kuriomis 
mes šaulės gyvename, paliečiamos tos proble- 
mos su kuriomis mums tenka kas diena susi- 
durti. 

Gyvais, paprastais ir vaizdžiais žodžiais au- 
torė apibūdina moters vaidmenį ir jos pareigas 
tautoje. Nevengdama paminėti ir pasitaikančių 
mūsų gyvenime negerovių, ji čia pat nurodo, 
kaip tat reikėtų taisyti. Itin ji pabrėžia moters 
pasirengimo reikalą ginklų karui ir kultūrinei 
tautų kovai. 

Ir vienas ir kitas klausimas, ypač dabartinės 
sunkios tarptautinės maišaties laikais, yra labai 
aktualus. Gyvenimas reikalauja, kad moteris 
pasidarytų aktyvi kovotoja visose tautos darbo 
srityse, kad keltų šeimoje ir visoje tautoje kar- 
žygiškumo dvasią, ugdytų meilę, sugyvenimą, 
dorą, sveikatą, didintų tautos darbingumą ir jos 
ekonominius išteklius ir, be to, dar praktiškai 
pasiruoštų savisaugos ir pagalbiniams krašto 
gynimo reikalams. 

Šios mintys jau eilę metų šaulių moterų yra 
keliamos. Pati šio leidinio autorė jau 
nemažą krašto dalį yra apvažiavusi su paskaito- 

mis, tiek per karinio paskatinimo valandas, or- 
ganizuotas moterų šaulių ir birutininkių vado- 
vybių, tiek šiais jubiliejiniais metais per Mote- 
rų Šaulių Tarybos valandas „Lietuve, budėk“. 
Bet rašytinės literatūros, išskyrus paskaitas iki 
šiolei neturėjome. Tad už taip reikšmingą pa- 
galbą mūsų darbui „Živilės“ korp. garbės filis- 
terei šaulei A. Ambraziejūtei-Steponaitienei ir 
šios knygutės leidėjai „Živilės“ korporacijai pri- 
klauso nuoširdi moterų šaulių padėka. 


S. Marcinkevičienė-Pūtvytė, 
E. moterų šaulių vadės p. 


Kaunas, 1939-III-1. 


ŠAULIŲ SĄJUNGOS 
20-MEČIUI PAMINĖTI. 


V. D. U-to studenčių šaulių korporacija 


„Živilė“ 


Kaunas, 1939 m. III. 1. 


Kultūringos dvasios žmonės karų niekada 
nenorėjo ir nenori. 

Mokslininkas Veberas karus vadina žmoni- 
jos rykšte, Antikristo beprotybe. 

Klopštokas rašė, jog karas tai velniškas 
žmonijos juokas. Šuo Cerberis, kuris saugoja 
pragaro vartus, turi tris nasrus, karas gi tų 
nasrų turi tūkstančius. 

Istorijos kūrėjas Herodotas sako: „Dar nie- 
kas nėra tiek netekęs proto, kad karą aukščiau 
vertintų už taiką; taikos metu vaikai laidoja 
tėvus, o karo metu tėvai laidoja vaikus“. Hero- 
dotas sušunka: „Tur būt, kuriam neramiam de- 
monui reikalingi karai“. 

Lietuviai taip pat karų nenori ir stengiasi 
taikoje gyventi su visais kaimynais. Bet, kai 
pašonėse garsiai žvanga ginklai, kai kiti gruo- 
buoniškai nusistatę ir tik galvoja, kaip išrasti 
pražūtingiausius šovinius, kokiu būdu nugramz- 
dinti priešo laivus į jūros dugną, kaip pagaminti 
nuodingiausias dujas, kad jomis ištroškintų ne 
tik priešo kariuomenę, bet ir civilius gyvento- 
jus, kaip sėkmingiau apkrėsti priešo tautą lim- 
pamomis ligomis ir ją išmarinti, kaip veikiau 
nutautinti pavergtas tautas, — girdėdami tas 
visas blogybes, mes negalime būti ramūs. Mes 
turime visas mūsų šalies jėgas sukaupti krašto 
apsaugai. Ir tai apsaugai turi pasirengti visa 
tauta: vyrai ir moterys. 


Labai senais priešistoriniais laikais, kai žmo- 
nės buvo nekultūringi, kai jie gyveno primity- 
viai ir atskiromis šeimomis, tada nuo priešų 
vienodai gynėsi abi lytys: vyrai ir moterys. Kai 
šeimą. užpuldavo priešas, tai visi drauge, vyrai 
ir moterys, stverdavo primityvius ginklus: laz- 
das, akmenis ir mušdavo priešus. 

Vėliau, kai iš šeimų susiorganizavo gentys ir 
kiltys, kai žmonės pasiekė didesnį kultūros 
laipsnį, vyrai su moterimis pasidalino darbą. 
Vyrams privalomas darbas buvo: ginti savąją 
giminę ir kiltį nuo priešų, kariauti, o taip pat 
medžioti miškuose ir vandenyse. Moterys pasi- 
ėmė auginti ir auklėti šeimas, dirbti namų ir 
laukų darbus. 

Dabar, kai civilizacija pasiekė aukštą laips- 
nį, kai žmonių žudymui sparčiai rengiamasi, vėl 
kyla reikalas moterims aktyviai prisidėti prie 
krašto gynimo. Dėl to šiais laikais ne tik Lietu- 
vos, bet ir visų kraštų moterys kviečiamos sau- 
goti ir ginti savo tautą ir savas žemes. 

Rengiant piliečius, svarbiausia moteris, ka- 
rui, reikia žinoti, kad yra du karai. Vienas, pats 
žiaurusis, tai ginklų ir jėgos karas. Antras — 
— beginklis, tai kultūrinis ir ekonominis karas. 

Šiedu karai visais amžiais ėjo greta kits 
kito. Ginklų karas ištikdavo protarpiais; gink- 
lais susirėmusios tautos ir valstybės persiimty- 
niuodavo, persipešdavo ir viena kitą pavergda- 
vo. Beginklis arba kultūrinis karas vyko ir 
vyksta be atvangos. Tarp tautų visais amžiais 
ruseno tarpusavio koca. 6 tautos ir valstybės 
kariaudavo savąja kultūra. Ir ta tauta, kuri bū- 
davo kultūringesnė, šviesesnė ir  žmoniškesnė, 
visada įgydavo daugiau simpatijų, patraukdavo 
prie savęs mažiau kultūringas tautas ir jas 

kultūriškai ir ekonomiškai pavergdavo. Taigi, 
esminis skirtumas tarp šių dviejų karų buvo 
tas, kad pirmasis karas kitas tautas pavergdavo 
jėga, žudymu ir griovimu, o antrasis — kultūra, 
kūryba, švietimu ir civilizacija  užvaldydavo 
silpnesniąsias tautas. 

Ginklų karuose dalyvavo tik vyrai ir labai 
retai moterys. Jėgos karas buvo vyrų karas. 
Tai buvo natūralu ir atitiko vyrų prigimtį. 
Moterims ginklų karas buvo svetimas, nes jų 
kita prigimtis. Jų fizinė ir dvasinė struktūra 
žiaurioms karo žudynėms nepritaikinta. 


Beginkliame kare dalyvavo visa tauta: tiek 
vyrai, tiek moterys. Abi lytys: vyrai ir moterys 
ugdė ir skleidė kultūrą ir rungtyniavo su kai- 
myninėmis tautomis. 

Jei pažvelgsime į mūsų praeities karus, tai 
aišku, kad jėgos karas buvo vyrų lietuvių ka- 
ras. Pažiūrėję į mūsų tautos buvusį beginklį 
karą, t. y. kultūrinę kovą, pamatysime, kad ši- 
toje kovoje Lietuvos moterys turi labai daug 
nuopelnų. Jei mūsų tauta išsilaikė ir jos neiš- 
dildė stipresnės kaimyninės tautos, tai šioje 
beginklėje kovoje gal net daugiau yra laimėju- 
sios moterys, negu vyrai. 

Kas mokė mūsų kalbos, šio svarbiausio tau- 
tos pažymio: ar vyrai, kurie senais laikais nuo- 
lat žvangindavo ginklais ties Malburgu, Mask- 
va, Kijevu, Naugardu, o jei ne, tai medžiodavo 
per dienas miškuose, ar ramios moterys, dirbu- 
sios namie ir visada saugojusios šeimos židinį? 
— Aišku, moterys. Kas mokė lietuviško rašto 
spaudos draudimo laikais? — Daugiausia verpė- 
jos. Kas augantiems piliečiams daugiau įkvėp- 
davo tėvynės meilės, mūsų tautos tradicijų ir 

papročių, prisirišimo prie gimtosios žemės? 
Be abejo, daugiau motinos, pasakas sekdamos, 
dainas dainuodamos ir lietuviukus gyvenimui 
ruošdamos. 

Kas kūrė senąjį mūsų meną, kurio raštais 
visi gėrisi ir stebisi? — Daugiausia audėjos. Jos 
į mūsų kultūrą įdėjo ne tik meniškus raštus ir 
spalvas. Tos nemokytos moterėlės, nusižiūrėju- 
sios į tulpę, dobilą, ąžuolą, eglę, į saulutę, žvaigž- 
dutes — jų paveikslus savaip kombinuotus iš- 
dėstė prijuostėse, drobulėse ir juostose. Šitame 
darbe audėjos parodė gilų protavimą, nemenką 
galvotumą ir matematinius gabumus. 


Taigi, Lietuvos moterys beginklėje kovoje 
visada dalyvavo ir dabar dalyvauja. Čia reikia 
pripažinti, kad jos prisidėjo ir prisideda prie 
krašto apsaugos. 

Mūsų laikais iš moterų reikalaujama net ne 
daug ko nauja. Todėl žodžių „(moteris ir krašto 
saugumas“ visai nėra ko nusigąsti. Dabar nori- 
ma tik, kad moterys savo veiklą tautos ir kraš- 
to gynime daugeriopai padidintų, pagilintų ir 
sąmoningiau veiktų. 

Ginklų karas ir beginklė tautų kova šiais 
laikais visas valstybes ypatingai masina. Dar 
niekada nebuvo taip stropiai rengiamasi ginklų 
karui, kaip dabar. Ir niekada Europoje nebuvo 
toks atkaklus ir įžūlus beginklis tautų karas, 
kaip mūsų laikais. Kiekvienoj valstybėj valdan- 
čioji tauta stengiasi kuo veikiausiai nutautinti 
valdomąją tautą, nori išnaikinti jos kalbą, jos 
kultūrą ir ištrinti jos istoriją. Gi šių trijų tau- 
tiškumo pažymių netekusi tauta yra žlugusi. O 
kiekvienai tautai yra natūralu ir žmogiška 
išlaikyti senolių palikimą, nes tas jai prigimta. 


12 


Mes aiškiai matome, kad kiti smarkiai vei- 
kia dviem kryptim. Viena, rengiasi pražūtin- 
gam ginklų karui, o antra, varo aršų nutauti- 
nimo darbą. Jie net nesidrovi sakyti, kad imsią 
žemę, bet tik be žmonių. Žmonės jiems esą ne- 
reikalingi, jiems reikią tik žemių. 

Tokių sumanymų akivaizdoje, argi mes ga- 
lime būti ramūs ir vykdyti tik lėtai rusenančią 
kultūrinę kovą? Ne, mes privalome visos mūsų 
tautos ir visos šalies jėgas kuo greičiausiai su- 
kaupti ir sustiprinti krašto apsaugai. Ir tai ap- 
saugai turi pasirengti visa tauta: vyrai ir mo- 
terys. 

Mes nemanome formuoti moterų batalionų 
ir kviesti moteris su ginklu į frontą. Tačiau len- 
kai, rusai ir kiti moteris organizuoja ir forma- 
liam ginklų karui, Lenkija, atgavusi nepriklau- 
somybę, ruošė ir dabar net ruošia ginklų karui 
moteris savanores, panašiai kaip ir vyrus. 

Rusijoj ypatingo skirtumo nedaro tarp vyrų 
ir moterų. Rusės moterys gali mokytis aukštose 
ir specialiose karo mokyklose. Jos gali būti ka- 
rininkais ir užimti aukštas kariškas vietas. Ru- 
sės gali žygiuoti su šautuvais, gali valdyti kul- 
kosvaidžius, būti kariškais lakūnais, kariškais 
inžinieriais ir t. t. Žodžiu, rusės savanorės pla- 
čių mastu ruošiamos kariškam darbui. 


Mes, lietuvės, ginklų karą palikime vyrams. 
Tos pareigos, bent platesniu mastu, moterims 
netinka. Ginklų karas, tai vyrų darbas. Mūsų 
moterys turi kovoti kultūriniame fronte ir tin- 
kamai pasirengti pagalbinei karo tarnybai. Jos 
tinka sanitarijai, priešcheminei ir  priešbakte- 
riologinei apsaugai, ryšių tarnybai, žvalgybai, 
administracijai, kariškai propagandai, maisto, 

drabužių tiekimui ir lėšų rinkimui karo reika- 
lams. Šitoje srityje mūsų moterys gali daug 
padaryti. Čia jų darbas bus našesnis ir nau- 
dingesnis. 

Panagrinėkime tuos uždavinius atskirai. 


VISOS MOTERYS IR VYRAI NETINKAMI 
RIKIUOTEI TURI KUO DAUGIAUSIA ĮGYTI 
SANITARIJOS IR MEDICINOS ŽINIŲ. 


Tos žinios reikalingos ir būsimam karui, jei 
ji kada sulauksime, ir bendram tautos sveika- 
tingumui. Kiekvienam kultūringam žmogui sa- 
nitarija yra būtina. Mes turime mokėti suteikti 
pirmą pagalbą sužeistiems, nelaimės ištiktiems 
ir ūmai susirgusiems. "Taip pat reikia mokėti 
slaugyti sužeistus, jų žaizdas raišioti ir prižiū- 
rėti ligonius. 

Visi piliečiai turi mokėti kovoti su limpa- 
mų ligų bakterijomis, su cheminiais nuodais ir 
dujomis, kuriuos priešas galėtų panaudoti karo 
metu. Tinkamos moterys turi būt paruoštos gai- 
lestingųjų seserų ir slaugytojų darbui. 

Per karą, pablogėjus gyvenimo sąlygoms, 
susilpnėja gyventojų kūniškas ir dvasiškas ats- 
parumas. Dėl to limpamos ligos ima sparčiai 
plėstis, kyla epidemijos ir begales žmonių nu- 
varo į kapus. Nuo limpamų ligų žmonių daug 
daugiau žūsta, negu nuo priešų ginklų. Todėl 
visi piliečiai privalo žinoti limpamų ligų priežas- 
tis ir mokėti nuo jų apsaugoti ir save ir savo 
artimą. 

VISI IŠTIKIMI LIETUVOS PILIEČIAI, PRI- 
REIKUS, TURI PAGELBĖTI KARIAMS, 
ŠAULIAMS IR PARTIZANAMS, SUTEIKDA- 
MI JIEMS ŽINIAS APIE PRIEŠO JĖGAS IR 
PASIRUOŠIMUS. 


Dori piliečiai karo metu „turi padėti mūsų 
kariškoms dalims, palaikyti tarp dalių ryšius. 
Žinoma, jei tai būtų reikalinga. Šios pareigos 
yra labai svarbios ir reikalingos pasiaukojimo. 

Čia ypač daug gali pagelbėti moterys. Jos 
turi būti supažindintos su šio uždavinio reikš- 
me. 


LIETUVOS MOTERYS TURI BŪTI PASIREN- 
GUSIOS PAVADUOTI VYRUS KARIUS ĮVAI- 
RIUOSE DARBUOSE, 


Kilus karui ir vyrams stojus prie ginklų, 
moterys turi stoti prie vyriškų darbų. Karo 
metu laukai dirvonuoti negali. Fabrikai ir įmo- 
nės turi dirbti. Įstaigose ir raštinėse darbas 
negali nutrūkti. 

Ūkininkės savo uždavinį atliks, kaip ir visa- 
da atlikdavo. Apie senovės lietuves ūkininkes is- 
torikas Sim. Daukantas taip rašo: „Moterys, 
nors grakščios, dailios ir garbingos audėjos, 
buvo vienos, vyrams išėjus į karą, arė, šieną 
piovė ir visus darbus dirbo“. Dabartinės sodie- 
tės mūsų dirvų, pievų, ūkių ir namų ruošos taip 
pat neapleis. Kitų profesijų moterys taip pat 
turi pasirengti. Jos turi tikti ir civilei tarnybai, 
ir kariuomenės nerikiuotės darbams. 

„ Ištikus karui, mūsų moterys savanorės gali 
būt imamos į kariuomenę nerikiuotei, o mote- 
rims specialistėms bus uždėta prievolė tarnauti 
kariuomenėje nerikiuotės vietose. 

Karinės prievolės įstatymas 1936 metų bir- 
želio 30 d. $ 7 štai ką sako: „Karo metu neri- 
kiuotės pareigų eiti Krašto Apsaugos Ministro 
nustatyta tvarka į kariuomenę gali būt imamos 
ir moterys — savanorės. Kariuomenei reikalin- 
gų specialybių moterims gali būti uždėta ir prie- 
volė tarnauti atitinkamose nerikiuotės vietose 
kariuomenėje, jos įstaigose ir įmonėse“. 

Taigi, privalome turėti moterų, parengtų 
toms prievolėms. 


MOTERYS PRIVALO KELTI KARIŠKĄ DVA- 
SIA IR DIDINTI TAUTOS APSIGYNIMO IN- 
STINKTĄ. 


Jos turi sakytis už kariuomenę, šaulius ir vi- 
sas kariškas pajėgas. Ypač moterys turi drąsin- 
ti karius. Jei ištiktų karas, moterys privalo 
žinoti, kad visi sveiki vyrai turi eiti tėvynės 
ginti. Jos neturi drausti ir slėpti vyrų nuo ka- 
rinės prievolės, nes vyrams slapstytis šitokiu 
atveju yra didžiausia gėda. Moterys neprivalo 
bejėgiškas ašaras lieti. Jos turi siųsti vyrus į 
karą, juos išrengti ir drąsinti. 


Buvo laikai, kada reikėjo slėptis nuo kari- 
nės prievolės, — tai rusams mus valdant. Kada 
rusai gaudydavo „rekrūtus“, kada  svetimieji 
imdavo mūsų vyrus ir išgrūsdavo į „,pasvietes“ 
svetimiems tarnauti ir svetimų žemių ginti, ta- 
da lietuviui nebuvo negarbinga pasislėpti. Mo- 
terys tada padėjo vyrams slėptis nuo kariuo- 
menės. Dabar motinos, seserys ir mergelės turi 
kitaip elgtis. Jos net neprivalo dainuoti tos dai- 
nos, kurią prieš Didįjį karą dainavo. Būtent: 

„Aušta aušrelė, šviesus pazarėlis, 
Rengias brolis karėn joti. 
Stovi mergelė prie rūtų darželio, 
Stovėdama gailiai verkia“. 


Tada, mergelė turėjo verkti, nes nežinojo, 
kur jos bernelis verčiamas joti, kurį kraštą pri- 
valės ginti, už ką reikės savo galvą guldyti. 

Dabar kita aušrelė, kitas „pazarėlis“. Mūsų 
kariai rengiami ginti ne Mandžuriją, bet gim- 
tąjį kraštą. Dėl to lietuvė moteris ne garbstyti 
turi, bet reikale dainuoti: Vyrai, į karą drąsiau 
už Lietuvą laisvą, už žemę mūs šventą. 

Kai kas sako, jog Lietuva per maža, kad ga- 
lėtų kariauti su didesniais kaimynais, todėl, esą, 
Lietuvai ir nereikia rengtis karui. 

Grynas lietuvis-vė ir bent truputį susipra- 
tes tautietis taip protauti negali. Mes žinome, 
kad lietuvių tauta yra atspari. Ji išsilaikė ne 
šimtus, o tūkstančius metų. Pavojų buvo visais 
amžiais, Lietuvos nenušlavė nei lenkai savo ta- 
riamąja kultūra, nei rusai, nei senais laikais 
galingieji totoriai. Lietuvių neįveikė nė vokie- 
i su šventaisiais karais ir Europos talkinin- 

ais, 

Tik prisiminkime Kęstučio laikus ir jo kovas 
su kryžiuočiais ir kardininkais. Tais laikais, 
Kęstučiui valdant tikrąją Lietuvą, trisdešimties 
metų būvyje kasmet lietuviai turėjo pakelti po 
2—3 ir 4 karus. Vokiečiai buvo suruošę prieš 
Lietuvą visą eilę kryžiaus karų, kuriuose daly- 
vavo beveik iš visos Europos talkininkai. Bet 
tie visi priešai buvo atremti. O Durbės ir Sau- 
lės — Šiaulių kautynėse buvo padarytas galas 
kryžiaus karams į Lietuvą ir sutriuškinti vokie- 
čių ordinai. 

Mūsų nesunaikino priešai senais laikais, nors 
buvo gausingesni ir neretai geriau apsigink- 
lavę už mus. Lietuvos neišdildys nieks ir dabar, 
jei tik mes būsime vieningi, jei tiek vyrai, tiek 
moterys bus pasiryžę ir pasirengę savo kraštą 
ginti. 

Prisiminkime, kad pipiras mažas grūdelis, 
bet pašėlusiai kartus. Riešutas nedidelis, bet 
sunkiai perkandamas. Titnagas smulkus akme- 
nukas, tačiau ir didelį granitą skelia. 

Ir mums būgštauti nėra ko. Mes tik susi- 
cementuokime, būkime stiprūs, kaip titna- | 
gas, o priešų ginklai juo aštresni ant mūsų kris, 
tuo greičiau atšips. 

Mes nevieni pasauly esame. Ir kas žino, jei- 
gu koks priešas išdrįs skelti titnagą, t. y. pulti 
Lietuvą, kas gali pasakyti, kaip toli nuskris žie- 
žirbos ir kaip plačiai gali gaisras išsiplėsti. 

Taigi nėra ko per daug baugintis. Didelė bai- 
mė visada pakerta jėgas ir susilpnina atsparu- 
mą. Bailiai ir netekę galvos žmonės ištikus ka- 
rui, ar kitai didelei nelaimei, pirmieji gali žūti. 

Imkime limpamas ligas ir baimę.  Bailiai, 
apsikrėtę limpama liga, greičiau apserga, sun- 
kiau serga ir greičiau miršta, negu nebailūs 
žmonės. Drąsieji, nors ir apsikrečia limpamomis 
ligomis, bet jie rečiau suserga, lengviau serga 
ir ne taip greit miršta. 

Drebėt prieš kylančius priešus ir skleisti bai- 
mę yra gėda. Tokie žmonės daro gėdą visai mū- 
sų tautai. Jie žeidžia gražų mūsų prosenelių at- 
minimą. Mūsų seneliai visada buvo narsūs, drą- 
sūs ir bereikalingos baimės nepažinojo. Jie at- 
kakliai grumdavosi su žymiai gausesniais prie- 
šais ir juos dažnai nugalėdavo. 

Posakiai, kad mums nereikia ginkluotis, vi- 
sai neprotingi. Juk be kariuomenės ir be ginklų 
net ramiu laiku mes negalėtume išbūti nepri- 
klausomi nei keleto dienų. 


VISOS MOTERYS IR VYRAI PRIVALO TUR- 
TINTI KARIUOMENĖS IR ŠAULIŲ MAISTO, 
DRABUŽIŲ IR PATALYNĖS ATSARGA. 
TAIP PAT REIKIA REMTI GINKLŲ FONDA 
PINIGAIS IR GINKLAIS 

Visi piliečiai, kuriuos Lietuva priglaudžia ir 
maitina, privalo remti krašto saugumą lėšomis 
ir darbu. Ir ta parama turi būti ne smulki, cen- 
tinė, bet gausi. 


SAVISAUGOS REIKALAMS MŪSŲ MOTE- 
RIMS REIKIA SUSIPAŽINTI SU ŠAUNAMU 
GINKLU IR MOKĖTI SU JUO APSIEITI. 


Jei kada nors kiltų karas, tai visi svei- 
ki vyrai privalėtų eiti kraštą ginti. Namie liktų 
tik vaikai, senukai, invalidai ir moterys. Tuomet 
moterims ir reikėtų pasirūpinti savosios šeimos 
ir savų namų apsauga. Per karą visada padi- 
dėja banditizmas ir plėšikavimas. Dėl to svei- 
koms, jaunoms moterims reikia mokėti pavar- 
toti ginklą, kad galėtų ir pačios apsiginti, ir 
silpnuosius apginti. 

Be to, dabar rengiamasi taip, kad būsimas 
karas vyks ne tik fronte, bet ir visoj šaly. Prie- 
šas, lėktuvais nulėkęs į kariuomenės užnugarį, 
galės su parašiutais nuleisti ginkluotų karių bū- 
rius (išsodinti desantą). Dėl to reikėtų mokėti 
visiems piliečiams pulti tokius priešus ir juos 
naikinti, 

Apsigynimo pajautimas (instinktas) vi- 
siems yra įgimtas. Kiekvienas gyvis stengiasi 
apsiginti nuo priešų. 

Moterys apsigynimo ir savisaugos instinktą 
taip pat turėjo ir turi. Kadangi šiais laikais 
bręsta didesnis savisaugos reikalas, tai moterų 
savisaugos pajautimą reikia tik patobulinti ir 
pagilinti, 

Jei gudresnė ir narsesnė moteris mokės pa- 
vartoti ginklą, tai bus tik nauda. Prireikus vy- 
rui apleisti namus, išėjus į karą, vyras bus ra- 
mesnis ir geriau atliks savo pareigas, jei jaus, 
kad jo šeima ir namai vis dėlto neliko be jokios 
apsaugos. Ir pati šeima bus ramesnė, kai žinos, 
kad ji nėra apleista. Be to, ta moteris, kuri 
mokės pavartoti ginklą bus drąsesnė, narsesnė, 
energiškesnė ir savarankiškesnė. O šios moters 
būdo ypatybės mūsų tautos ir krašto saugu- 
mui yra būtinos. Gynimuisi tinka drąsi ir nar- 
si moteris, o ne baili. Tik šitokios moterys gali 
išauginti drąsius ir narsius piliečius. 

Reikia pasakyti, kad net gėda, kai moterys 
nežino kaip revolverį paimti. Jei ant stalo guli 
ginklas, tai šluostydamos dulkes net bijo jį pa- 
judinti, kad kartais neiššautų. 

Moterų savisaugos reikalas nėra naujai su- 
galvotas. Spėjama, kad senais laikais, prieš ke- 
lioliką šimtų metų, lietuvės moterys net buvo 
apsiginklavusios durklais. Tie durklai galėjo 
būti joms reikalingi apsigynimui ir nuo plėšikų 
ir nuo žvėrių. Kai vyrams tada tekdavo išvien 
kariauti, moterims, gal būt, reikėdavo pačioms 
apsiginti ir vaikus apginti. 

Sakysime, kad tai buvo laukiniai žmonės, 
kad jie nežinojo, iš kur ir kada priešas užpuls. 
Bet ar dabar ne panašiai yra? Ir dabar priešas 

gali bet kada užpulti. Jis gali pulti fronte ir už- 
frontėje. 

Šia proga paminėsiu štai ką. Šiaurės Ame- 
rikos Kansaso valstybėj policijos šefas prieš 
kurį laiką išleido tokį įsakymą valdžios ir savi- 
valdybės moterims tarnautojoms. Jis taip skam- 
ba: „Kiekviena mergina, tarnaujanti valdžios 
ar savivaldybės įstaigose, turi mokėti ne tik 
stenografuoti ir greitai mašinėle rašyti, bet taip 
pat ir taikliai šaudyti“. 

Ką tai reiškia? O gi štai ką. Kansaso vals- 
tybėje būna dažni įstaigų užpuldinėjimai ir kasų 
apiplėšimai. Dėl to valdžia nustatė, kad visi val- 
dininkai ir valdininkės tarnybos metu turėtų 
ginklus ir mokėtų gerai šaudyti. Kai valdinin- 
kai, valdininkės galės nuo plėšikų apsiginti, tai 
plėšikai nebus toki drąsūs ir mažiau bus kasų 
apiplėšimų. 

Jei moterims svarbu mokėti pavartoti gink- 
14 apsigynimo tikslais taikos metu, tai dar svar- 
biau mokėti apsieiti su ginklu karo metu. 

Senais laikais paskirai dalyvavo ir moterys 
karuose. Kitos net tapdavo karžygėmis. 

Prisiminkime žilos senovės Pilėnų kautynes. 
Tai buvo Gedimino laikais 1336 m. Kryžiuočiai, 
pasikvietę būrius talkininkų, stipriomis jėgo- 
mis netikėtai apgulė Pilėnų pilį, kur tuo laiku 
buvo negausinga įgula, narsaus vado Margio va- 
dovaujama. Į Pilėnų pilį buvo subėgę apylinkės 
gyventojai su savo manta slėptis ir gintis nuo 
priešų. Čia vyrams į talką ėjo ir moterys. Besi- 
veržiančius į pilį priešus moterys plikino ver- 
dančių vandeniu, degančia derva ir padėjo juos 
risti nuo pilies sienų. 

Moters dalyvavimą tėvynės gynime ryškiai 
atvaizduoja karžygės Gražinos tipas. Gražina, 

sužinojusi, jog jos vyras, karvedys Liutauras 
rengiasi parduoti valdomąjį kraštą vokiečiams, 
ryžosi gelbėti savo šalį. Gražina persirengė sa- 
vo vyro drabužiais ir šarvais, apsiginklavo jo 
ginklais, stojo kariuomenės priešakyje vietoj 
vyro ir išvedė karius į mūšį. Kautynėse ji žuvo. 
Bet savo kraštą apgynė nuo priešų. 

Sakoma, kad Gražina tai tik pasakų — le- 
gendų moteris. Bet iš ko gi sukuriamos istori- 
nės pasakos? Argi ne iš tikrų įvykių? Ar ne iš 
žmonių protavimo ir jų idealų? Greičiausiai 1e- 
genda apie Gražiną turi ir tiesos. Ko neužrašo 
kronikininkai, tą kartais išsaugoja liaudis savo 
lūpose, nors ir iškraipytai. 

Sakysime, kad Gražinos kaip tokios ir ne- 
buvo, tai vistiek mūsų senose kovose už Lietu- 
vos nepriklausomybę moterys kartais turėjo 
pasireikšti kariškuose žygiuose, iš ko ir susi- | 
darė karžygės Gražinos asmuo. 

1830— 1831 metų sukilime prieš rusus mote- 
rų, dalyvavusių su ginklu, taip pat buvo. Iš jų 
žymiausia — grafaitė Emilija Pliateraitė. Ji gi- 
mė Vilniuje grafo Pliaterio šeimoje, o augo ir 
brendo netoli Daugpilio. Vaikystėje ir jaunystėje 
ji ryškiai skyrėsi iš kitų mergaičių tarpo. Ji 
daug skaitė, mokėsi ir vis svajojo apie didelius 
darbus. 

Kai 1830 m. Lietuva su Lenkija pradėjo ruoš- 
ti sukilimą prieš rusus, Em. Pliateraitė gyvai 
prisidėjo prie sukilėlių ir sukilime aktyviai da- 
lyvavo. Ji buvo viena sukilėlių vadų ir turėjo 
kapitono laipsnį. Ji vedė į kautynes ir pėstinin- 
kus ir raitelius. 

Pirmasis jos žygis buvo dalyvavimas są- 
moksle, kuris buvo rengiamas Daugpilio 
(Dvinsko) tvirtovei paimti. Ji turėjo tvirtovės 

planą ir su savo šalininkais rengėsi tvirtovę už- 
pulti. Daugpilį paimti turėjo padėti pažįstami 
kariūnai, kurie mokėsi tos tvirtovės karo mo- 
kykloje. Bet šis žygis jiems nepasisekė. 

Tuomet Em. Pliateraitė, persirėdžiusi vyriš- 
kais drabužiais, jojo raita su savo drauge Pru- 
šinskaite į Dusetas, Zarasų apskr. Čia ji važinėjo 
po kaimus, agitavo ir kitų agitatorių padedama 
paskelbė sukilimą prieš rusus. 

Pradžioje sukilėliams sekėsi, jie sumušė 
rusų būrius. Bet vėliau sukilėlius rusai išvaikė. 

Tuomet Emilija stojo į Ukmergės savanorių 
eiles, kovėsi su rusais ties Baisogala, apie Uk- 
mergę ir gynė Kauną. 

Sukilėliams pralaimėjus, jų ūpas baisiausiai 
krito. Bet Em. Pliateraitė net tada nelabai nu- 
siminė. Ji kaltino kai kuriuos vadus neveiklu- 
mu ir jiems su panieka sakė: 

„Man beliko tik keli lašai kraujo, ranka dar 
gali pakelti kardą; aš nepasidarysiu gėdos pa- 
siduodama: eisiu viena ir padarysiu savo“. 

Tr ji nepasidavė. Kadangi sukilimas Lietu- 
voje jau buvo numalšintas, o kovos Lenkijoje 
dar tebesitęsė, tad Emilija Pliateraitė leidosi į 
kelionę, į Lenkiją, kad prisidėtų prie naujų su- 
kilėlių ir vėl kovotų už pavergtąjį savo kraštą. 
Ji ėjo pėsčia į Lenkiją, slapstydamasi nuo rusų. 
Augustavo giriose Em. Pliateraitė iš nuovargio 
ir šalčio rimtai apsirgo ir neilgai sirgusi mirė. 
Ji mirė 1831 metų gruodžio mėnesyje vos su- 
laukusi 25 metus. Palaidota Dzūkijoje, Kapčia- 
miestyje. 

Po mirties Emilija Pliateraitė buvo pagar- 
sėjusi ne tik Lietuvoje, bet ir užsieny, kaip lie- 
tuviškoji Orleano mergelė. 

Ši mergelė daug ko nepadarė, rusų nenuga- 
lėjo, bet jos drąsa, energija ir pasiryžimas ginti 
savo kraštą yra sektinas ne tik moterims, bet 
ir vyrams. 

Mes neprivalome reikalauti, kad moterys 
eitų su ginklu į frontą. Ginklų karas tai vyrų 
darbas. Bet, jei, kilus pavojui, atsirastų viena 
kita moteris panaši į Gražiną ar Em. Pliaterai- 
te, tokioms moterims reikėtų leisti pasireikšti 
kariškuose darbuose. Jos tik padrąsintų vyrus 
karius ir sugėdintų bailiuosius. 

Čia paminėjau, kuo moterys svarbiausia gali 
prisidėti prie ginklų karo. Dabar panagrinėkime 
beginklę, arba kultūrinę mūsų tautos kovą. 

Beginklėje, arba kultūrinėje tautų kovoje 
moterims yra labai plati dirva. Kultūrinė kova: 
švietimas, krašto gerovės pakėlimas ir tėvynei 
gynėjų išugdymas be moterų dalyvavimo visai 
neįmanomas. Šioje kovoje jos turi ypatingai pa- 
sireikšti. Lietuvėms moterims čia reikia sąmo- 
ningai pasirengti ir kultūrinį barą varyti visa 
plotme. 

Koki uždaviniai šioje kovoje? Ką moterys 
čia turi veikti? 


PIRMAS KULTŪRINĖS KOVOS ĮRANKIS, 
TAI TĖVYNĖS MEILĖ. 


Tėvynės meilė, patriotizmas, tai nepaprasta 
žmoniškumo dovana. Ir tie žmonės, kurie stip- 
riau myli savo tėvynę, visais amžiais buvo labai 
„aukštai vertinami. 

Tėvynės meilė yra kiekvieno doro žmogaus 
širdyje. Be tėvynės meilės nėra doro piliečio. 
Išimtį sudaro tik internacionalai. Bet ir tie pri- 

reikus, griebiasi patriotizmo, panašiai kaip už- 
kietėję bedieviai mirdami šaukiasi Dievo. 

Blogi vaikai, kai jie nemyli savos motinos. 
Netikę piliečiai, kai jie nejaučia meilės savo gim- 
tinei. Tokie žmonės dažnai tampa išgamomis, 
parsidavėliais ir tėvynės išdavikais. Jie linkę į 
sunkiausias pilietiškas nuodėmes; jie yra tau- 
tos skaudulys ir gėda. 

: Tėvynės meilėje išauklėtas žmogus, kur jis 
būtų, visur ir visada jaučia meilę savajai tė- 
vynei. Ir ta meilė nenugalima, jos nei prievarta 
neišplėši, nei turtais nepapirksi. Iš tėvynės iš- 
tremtam patriotui merdi širdis nuo ilgesio, vys- 
ta kūnas, ilsta akys nuo žiūrėjimo į tėviškės 
šalį. 

Klaipėdos krašto lietuvė veikėja, gyvenanti 
Amerikoje Elzbieta Bračiulienė taip sako: „Yra 
visur žmonių ir žemių. Bet tai nėra tas krašte- 
lis ir tie žmoneliai, kurie širdį tikrai pradžiū- 
gina“, 

Nors ji Amerikoje išgyveno tik dešimt me- 
tų, bet tėvynės ilgesio apimta, savo kraštą jau 
spėjo aplankyti šešetą kartų. 

Pažiūrėkime, kaip suomiai brangina savo 
tėvynę. O jų kraštas šiaurėje, akmenuotas, Štai 
suomių liaudies dainos žodžiai, kurie rodo, kaip 
jautriai, kaip stipriai Suomijos piliečiai myli 
savo gimtinę. 

„Daug geriau savo tėvynėj vandenį iš beržo 
tošės, iš karninio kaušo gerti, negu svetur 
gurkšnoti alų iš ąsočio sidabruoto. 

Daug geriau savo tėvynėj vargo lūšnoj tik 
ant krosnies, tik ant akmenų miegoti, nei sve- 
tur pūkinėj lovoj išsitiesus ilsėtis“. 

Suomiams jų tėvynė nepamainoma. Suomiai, 
nors nedidelė šiaurės tauta, bet yra stipri, kul- 

tūringa ir pavyzdinga. Iš jų pavyzdį ima net di- 
džiosios pietų tautos. 

Tėvynės meilė darė ir daro stebuklus; ji ku- 
ria poeziją, švelniausią muziką, gražiausias dai- 
nas. Šalia to, tėvynės meilė yra svarbiausias 
akstinas krašto apsaugai. Be tėvynės meilės nė 
viena tauta savo krašto neapgynė ir neapgins. 

Mūsų tauta amžiais išsilaikė tik dėl to, kad 
mūsų sentėviai karštai savo kraštą mylėjo. Dėl 
tos krašto meilės jie grūmėsi ir už ją guldė gal- 
vas. O mūsų netolimos praeities kovotojai, knyg- 
nešiai ir visi tėvynės žadintojai, prikėlė Lietuvą 
tik dėl to, kad be galo tėvynę mylėjo. Nesunkios 
jiems buvo grandinės, nebaisūs kalėjimų urvai, 
nešalti Sibiro ir žieminių jūrų speigai. Jų širdys, 
degdamos tėvynės meile, pynė karščiausias 
patriotiškas maldas: eilėraščių ir kitų raštų pa- 
vidalu jas skleidė tarp tautiečių, juos kėlė ir 
stiprino. 

Jei nebūtume turėję tėvynę mylinčių sūnų ir 
dukterų, nebegirdėtume dabar lietuviško žodžio 
ir dainos, ir nebeplevėsuotų mūsų vėliavos. 

Šiais laikais patriotizmas mums dar labiau 
reikalingas. Mūsų tėvynės meilė dabar turi deg- 
ti tokia kaitra, kokia dar niekada nedegė. 

Supraskime ir isidėmėkime, kad šiais laikais 
patriotizmu šarvuojasi visos tautos. Visi mūsų 
kaimynai savųjų tarpe auklėja didžiausį patrio- 
tizmą, o kiti ir šovinizmą (svetimų tautų neapy- 
kantą). Ir kovą laimės ta tauta, ta valstybė, 
kuri bus stipriau apsišarvavusi ne tik moder- 
niais ginklais, bet ir patriotizmu. 

Tad mes, lietuviai, stiprindami ginklų jėgas, 
nepamirškime savo širdis apginkluoti tėvynės 
meile. Mes visi, tiek ūkininkai, tiek inteligentai, 
tiek darbininkai, privalome širdis taip apgink- 

luoti patriotizmu, kad tos meilės ir mirtis iš 
mūs neišplėštų. Tiek ginklų karą, tiek kultūrinę 
tautų kovą galime laimėti tik tėvynės meile. Jei 
širdyje nedegs kaitri tėvynės meilės ugnis, 
tai kautynėse geriausi ginklai iškris iš mūsų 
rankų ir kultūriškai lietuviškąją kovą taip pat 
pralaimėsime. 

Piliečius apšarvuoti tėvynės meile pirmiau- 
sia gali moteris. Moteris — motina savo rankose 
turi pirmuosius piliečių žingsnius ir ji gali įs- 
kiepyti jaunose širdyse nemarią tėvynės meilę. 
Gerai žinome, kad tik vaikystėje, tik anksty- 
voje jaunystėje sukurtoji tėvynės meilė yra stip- 
ri, patvari ir neveidmaininga. Patriotizmas, at- 
siradęs vėlybesniame žmogaus amžiuje, dažnai 
yra netikras, nepatikimas, nepastovus ir turi 
kokių nors sumetimų. Dėl to kiekviena lie- 
tuvė moteris, kiekviena dora pilietė privalo pa- 
sirūpinti, kad visi augantieji piliečiai būtų ug- 
ningi patriotai, tauriai mylį Lietuvą. 

Kiekvienas jaunas lietuvis privalo suprasti, 
kad jis yra lietuvis ir kad, ką tik jis dirba, dir- 
ba Lietuvai ir jos garbei. Dėl to visi mažyčių ir 
jaunuolių veiksmai turi būti toki, kad keltų, o 
ne žemintų lietuvių vardą. 

Lietuvė moteris privalo būti tėvynės mei- 
lės ugdytoja visais žmogaus gyvenimo laikais. 
Ji turi skatinti jaunus bernelius ir savus vyrus, 
kad jie visada būtų pasiryžę grumtis už mūsų 
lygius laukus, už lankas, kalnelius, už tankius 
miškus ir tėvų namelius. 

Kad lietuviai stipriau pamiltų Lietuvą, jie 
turi susipažinti su savo kraštu, Ir ne tik iš apra- 
šymų ir nupasakojimų, bet ir savomis akimis 
turi išvysti Lietuvos gražiąsias ir istoriškąsias 

vietas. Dėl to daromos ekskursijos po Lietuvą 
gražiai auklėja jaunimą. 

Daugelis lietuvių, nepažinę savo krašto, jau 
veržiasi su ekskursijomis į svetimus kraštus. O 
tai nenuoseklu. Reikia pirma pažinti savo tėvy- 
nę, o jau paskui siekti svetimų kraštų. Mūsų 
jaunimas iš pat mažųjų dienų turi kuo stipriau- 
siai prisirišti prie savo gimtinės. Jis turi pa- 
miltį visa, kas lietuviška, kilnu ir gera. Visi mū- 
sų vaikai turi pamilti Lietuvos laukus, jos miš- 
kus, jos jūrą. Visas jaunimas privalo pažinti 
mūsų kaimą, mūsų ūkininkus, nes tik ten ra- 
sime gryną lietuviškumą ir tik ten mus pagaus 
gryna patriotizmo dvasia. 

Patriotiškam mažyčių auklėjimui, be abejo, 
turi vadovauti moteris. Jei kiekviena lietuvė 
bus gera patriotė ir savo aplinkumoj skleis karš- 
tą tėvynės meilę, tai mūsų moterys atliks svar- 
biausią krašto saugumo darbą. 


KRAŠTA GINKIME LAISVOS LIETUVOS 
ĮSISAMONIJIMU. 


Kas gali išsižadėti laisvės? Į laisvę skrenda 
ištrūkęs iš narvelio paukštelis. Daužosi ir ver- | 
žiasi sugautas žvėrelis. Bitutė, įlėkusi į puošnų 
kambarį, mušasi daužosi į langų stiklus no- 
rėdama vėl išsprukti į laisvę. Padėkite jai kve- 
piančio medaus, puokštę sultingiausių gėlių — 
ji jų nelies. Bitutei reikalinga laukų erdvė, be- 
ribė pievų žaluma ir nenuskintų žiedų nektaras. 

Žmogus, patekęs į kalėjimą, sapnuoja lais- 
vę, skaito valandas ir minutes, kada pasibaigs 
jo kalinimas. 

Vergas, jei jis susipratęs ir sąmoningas, ko- 
voja už savo laisvę ir stengiasi išsivaduoti. 

Apskritai, visų rūšių pavergimai prislėgia 
pavergtuosius ir sukelia pastangas išsivaduoti. 

Tauta, kurią pavergia svetimos padermės 
žmonės, visada skursta, nyksta ir tautiškai iš- 
sigema. 

Mūsų unija su lenkais ir rusų pavergimas 
paliko mums sunkiausius atsiminimus ir tautai 
skaudžias žaizdas. 

Šiais laikais kyla nauji pavojai: vėl alkani 
slibinai nori mus praryti. O ekonominiai sunku- 
mai kai kuriuos į desperaciją veda. Kai kas iš- 
sitaria, kad po svetimųjų valdžia buvę geriau. 

Taip kalbėti gali tik tamsuoliai ir žmonės su 
vergiškais palinkimais. Kai tamsūs žmonės il- 
gai vergauja, tai tokie, net iš vergijos atleisti, 
nesiskubina iš jos išeiti. Jie būna tiek užguiti, jų 
protai tiek užslopinti ir aptemdinti, kad jie ir 
neįsivaizduoja geresnio, laisvo gyvenimo. 

Tokiems tamsuoliams vergams prilygsta ir 
tie mūsų piliečiai, kurie nesąmoningai sako, kad 
po svetimu jungu buvę lengviau. Jie neprisi- 
mena baudžiavos, kurią mums daugiausia teikė 
svetimieji ir tautiškos išgamos. Jie greitai pa- 
miršo, kad vyrus baudžiauninkus dėl ponų už- 
gaidų kaldavo į kalades, kad moterims bau- 
džiauninkėms, skinančioms soduose vaisius, bu- 
vo net dedami ant burnų apinasriai, kad jos ne- 
suvalgytų kokio vaisiaus; kad merginas vary- 
davo į ponų miegamuosius ištvirkėlių gašlumui 
pasotinti; kad motinos baudžiauninkės kartais 
turėdavo eiti į dvarų rūmus ponų šuniukų 
maitinti, tuo tarpu, kai jų kūdikiai likdavo 
namuose be jokios priežiūros, alkani, tik su be- 
ralinės duonos žindu. Jie pamiršo, kad mes savo 
kalba net melstis negalėjome, kai žandarai ir 

šnipai plėšdavo iš besimeldžiančių žmonelių mal- 
daknyges, juos baudė piniginėmis baudomis, 
grūdo į kalėjimus ir trėmė į Sibirą. Jie neprisi- 
mena Kražių skerdynių, kai bažnyčios gynėjus 
plakė bizūnais ir skandino Kražantėje. Jie spėjo 
pamiršti paskutinių okupantų begėdiškus pa- 
sielgimus ir kitas neišskaičiuojamas skriaudas, 
kurias darė svetimšaliai, laikinai mus pavergę. 

Kad Lietuvoje išnyktų šie vergijos palaikai, 
reikia, kad visi piliečiai įsisąmonintų laisvos ir 
nepriklausomos Lietuvos sąvoką. Mes turime 
žinoti, kad tik būdami laisvi ir nepriklausomi 
galime dorai išsaugoti mūsų lietuviškumą ir iš- 
laikyti tą, ką mums senoliai paliko. Dėl to mū- 
sų žmones reikia šia kryptimi auklėti. Jiems iš 
pat mažens turi būt įdiegta laisvos Lietuvos 
idėja. 

Suprantama, kad mažiesiems mūsų laisvos 
tautos sąvoką pirmiausia gali įkvėpti laisva, su- 
sipratusi, turinti šeimoje ir tautoje balsą mote- 
ris, Tasai moterų uždavinys yra labai svarbus. 
Nuo jų sugebėjimo išauginti laisvą Lietuvą ke- 
liančius piliečius pareis ir mūsų stiprumas. 

Augantieji lietuviai turi žinoti, kad mūsų se- 
neliai be galo gerbė laisvę ir ją gynė nuo visų 
priešų. Mūsų kunigaikščiai ir visi didieji ir tau- 
rieji lietuviai be atvangos kovojo už mūsų tau- 
tos nepriklausomybę. Kunigaikštis Kęstutis ir 
Vytautas Didysis visą savo ilgą gyvenimą grū- 
mėsi su priešais vien tik dėl laisvos Lietuvos ir 
jos garbės. 

Senieji lietuviai ilgai ir tvirtai laikėsi senos 
tikybos jau vien dėl to, kad peršantieji krikštą 
vokiečiai, o vėliau lenkai, norėjo juos pavergti. 
Apie Žemaičius Sim. Daukantas rašo: „Nors jų 

broliai latviai, prūsai ir kiti paklupdyti po kry- 
žiumi klūpojo ir krikščionims vokiečiams kruvi- 
nai vergavo, bet lietuviai — žemaičiai dar dau- 
giau negu tris šimtus metų pagonimis būdami 
savo liuosybę nuo kryžiuočių gynė“. 

Prarastą laisvę mes iškovojome sunkiai: 
prakaituotu darbu, kančiomis ir krauju. O kas 
sunkiai ir brangiai atpirkta, tas niekada neturi 
pražūti. 


TAUTA STIPRINKIME ŠEIMOS GRYNUMU. 


Nuolat girdime, kad šeima, tai valstybės pa- 
grindas. Mes, pasistatę valstybės rūmą, džiau- 
giamės tuo pastatu ir jį dabiname. Bet valsty- 
bės pagrindų — mūsų šeima per mažai rūpi- 
namės. 

Kad mūsų valstybė būtų stipri, šeima turi 
būti lietuviška ir gryna. Ūkininkų šeimomis 
daug rūpintis netenka. Lietuviškumą kaimas 
iki šiam laikui išsaugojo. Jis ir toliau išsaugos. 
Bet miestų krikščioniškais gyventojais ir švie- 
suomene dar tenka susirūpinti. Čia yra nemaža 
šeimų neaiškios tautybės, kurios dedasi lietu- 
viais tik dėl to, kad taip patogiau. Sutinkame 
tokių žmonių, kurie beveik visą gyvenimą nežino, 
kas jie tokie yra: lietuviai, lenkai, rusai ar vo- 
kiečiai. Jie prisišlieja čia prie vienos, čia prie 
kitos tautybės, žiūrint, kaip gyvenime patogiau 
ir kur mato daugiau naudos. Šitoki nesusipra- 
tėliai paprastai išeina iš maišytų šeimų. 
Kai vyras lietuvis, o žmona rusė, lenkė ar kitos 
tautybės, tai jų vaikai būna nei šis, nei tas. Jų 
vaikai dažniausiai būna tos tautos, kokios mo- 
tina nori, nors jie gimę ir augę Lietuvoje. Kita- 
tautė moteris Lietuvos šeimų tarpe dažnai per- 

sveria vyro lietuviškumą ir dažniausiai vaikus 
išaugina tokiais, kokiais motina nori. 

Jei iš pusiau lietuviškos šeimos, kur vyras 
lietuvis, o moteris kitatautė, išauga lietuviai 
patriotai, tai tik dėl to, kad vaikai augdami pa- 
puola į lietuvišką aplinką. . 

Vokiečiai saviesiems, norintiems vesti, drau- 
džia vesti svetimtautes. Vokiečiai sako, kad vo- 
kietis vestų tik vokietę, kad vokietė tekėtų tik 
už vokiečio. Griežčiausiai saugoja savas šeimas 
žydai nuo tautinės maišaties. Rūpinasi ir kiti 
mūsų kaimynai, kad jų šeimos būtų tautiškai 
grynos. Tad jokiu būdu mums, lietuviams, ne- 
galima nuolaidžiai žiūrėti į tautinį mūsų šeimų 
mišrumą. 

Atsigręžkime į praeitį, į mūsų senovę. Čia 
mes pamatysime, kokią skriaudą padarė mūsų 
tėvynei mišrios šeimos. Kai mūsų kunigaikščiai, 
kunigaikštytės ir kiti didikai ėmė poruotis su 
rusų, lenkų ir kitų tautų didikais, tautiškumo s3- 
voka aukštuosiuose visuomenės sluogsniuose 
ėmė silpnėti, ir įsiskverbė svetima kultūra. 

Tiesa, mūsų kunigaikščiai, vesdami slavų 
kunigaikštytes, plėtė Lietuvos kunigaikščių 
valdžią slavų žemėse. Dažnai tokiu būdu prie 
Lietuvos prijungdavo slavų gyvenamas sritis. 
Bet tas Lietuvai neišėjo į gera. Ilgainiui Lietu- 
va neteko visų slaviškų žemių ir daug savųjų 
prarado. Be to, mišrios didikų šeimos beveik 
visos dingo Lietuvai. O įsigalėjusi dėl mišrių 
šeimų svetima kultūra ponijos tarpe pražudė 
Lietuvai mūsų bajoriją ir inteligentiją. Lietu- 
viškai rusiškos šeimos prisijungė prie Maskvos, 
o lietuviškai lenkiškos šeimos prisiglaudė prie 
Varšuvos. Galimas daiktas, kad mišrios šeimos 
padėjo ir Lietuvos nepriklausomybę prarasti. 

Čekų istorikas Pfitzner'is, palyginęs Vytau- 
to Didžiojo ir Jogailos reikšmę Lietuvai, sako, 
jog Vytautas dėl to buvęs tikras Lietuvos sū- 
nus ir didžiausias tėvynės gynėjas, kad jis yra 
kilęs iš grynos lietuviškos šeimos (tėvas — kun. 
Kęstutis, motina kun. Birutė). Jogaila Lietuvai 
buvęs dėl to nepalankus ir žalingas, kad jis bu- 
vo kilęs iš tautiškai mišrios šeimos: jo tėvas — 
Lietuvos kunigaikštis Algirdas, motina — rusė, 
Tverės kunigaikštytė. 

Iki Lietuvos atgimimo mes buvome nesąmo- 
ningai dosnūs. Mes visiems kaimynams pado- 
vanojome daugybę žymių žmonių. Lietuva Rusi- 
jai davė daug kunigaikščių ir kunigaikštienių. 
Lenkams suteikė visą eilę lietuvių kilmės kara- 
lių, karalienių ir didelę dalį diduomenės. Ir tai 
visa išėjo mūsų nenaudai. 

Prisiminę tą nutautusią visuomenės dalį, 
šiandien griežtai pasakykime: gana! Lietuviai 
turi būti Lietuvai, o ne svetimiesiems. 

Tat šeimų grynumas mums yra labai svar- 
bu. Mes turime saugoti, kad tautos pagrindas 
būtų lietuviškas. Ypatingai reikia saugoti švie- 
suomenę, tą vadovaujantį sluogsnį. Lietuvą vai- 
ruoti ir jai tinkamai atstovauti sugebės tik gry- 
ni lietuviai, su grynomis šeimomis. 


LIETUVIUS LIETUVIŠKAI AUKLĖKIME. 


Visos kultūringos tautos savus vaikus auk- 
lėja tautiškoje dvasioje. Visi saugoja savo pi- 
liečius nuo nutautinimo ir auklėja patriotiškoje 
dvasioje, 

a Japonijoj tautiškas auklėjimas tiek sąmo- 
ningas, kad japonai savo vaikų ne tik kad ne- 
“ leidžia į svetimtaučių mokyklas, bet jie japo- 

niukams nuo 8 iki 16 metų neleidžia išvažiuoti 
į užsienius ir bent kiek ilgiau svetimoje vals 
tybėje apsigyventi. Japoniukai turi užaugti sa 
vame krašte, jį gerai pažinti, pamilti, prie jo 
prisirišti ir tik tada jie gali viešėti užsienyje. 
Užaugusius japonų jaunuolius, besimokan. 
čius kitų valstybių universitetuose, japonai visą 
laiką saugoja, kad jie nenutoltų nuo savo tautos 
ir krašto. Tokiems moksleiviams užsieniuose jie 
nai nepamestų japoniškumo, kad nesiporuotų 
su svetimtautėmis ir svetimtaučiais. Japonai 
saugoja, kad jų moksleiviai, baigę mokslus už- 
sienyje, grįžtų į Japoniją ir kad būtų nenutau- 
tę. 
Kadangi Japonija, kuri turi arti šimto mili 
jonų gyventojų, ganyte gano savo piliečius ir 
saugoja, kad jie nedingtų japonų tautai, 
tuo labiau reikėtų panašiai rūpintis lietuviams. 
Mums ypatingai reikėtų pasistengti savų tau: 
tiečių apsauga. 
Deja, tautiškam mažyčių auklėjimui mes 
dažnai nusidedame. 
Kaime augančius ir gyvenančius piliečius 
pačios sąlygos saugoja nuo nutautimo. Mies 
tų jaunuolius miesčioniška aplinka labai darko 
Dėl to jų auklėjimas turi būti lietuviškesnis. 
Mes matome ir kitus nemalonius reiškinius 
auklėjime. Yra nemaža lietuvių inteligentų, ku- 
rie savus mažamečius vaikus moko svetimtau 
čių mokyklose (Dažniau tai pasitaiko mišriosė 
šeimose). Aišku, kad auklėjamas svetimose mo- 
kyklose kūdikis ir jaunuolis, negali išaugti geru 
lietuviu — patriotu. Kaip iš jo gali išeiti susi- 
pratęs lietuvis, jei vaikystėje ir jaunystėje mo 

kyklose jam skiepys svetimtautišką dvasią. To- 
kiems vaikams sunku tokiu atveju tautiškai su- 
sivokti, ir jie užaugę greičiau tampa interna- 
cionalais, negu lietuviais. 

Iš tautiškai maišytų šeimų su tautiškai mai- 
šytu auklėjimu gali išeiti visoki piliečiai, Jie 
gali būti tokios tautybės, koks vėjas pūstels. 

Ir senų laikų kryžiuočiai ir kardininkai ka- 
re nugalėtų lietuvių vaikus, ypač bajoraičius, 
imdavo į nelaisvę, išveždavo į Vokietiją ir ten 
juos auklėdavo vokiškoje dvasioje. Tokius nu- 
tautintus lietuvius vėliau vokiečiai panaudodavo 
karuose prieš Lietuvą. Jie eidavo šnipų, kalbos 
vertėjų ir kelių rodytojų pareigas. 


Prisiminkime antrąjį kryžiaus karą, kurį 
kryžiuočiai 1243 m. surengė prieš Lietuvą. Tas 
karas lietuviams buvo nelaimingas ir šventojo 
karo dalyviai nusiaubė šiaurinę Lietuvą. Čia 
priešams labai daug pagelbėjo trys vokiško 
auklėjimo žemaičių kunigaikščiai (Milgerinas, 
Dindekas ir Duče). Jie pradžioje karo perėjo į 
priešų pusę, o žinodami lietuvių padėtį ir pažin- 
dami vietas, daug pasitarnavo svetimiesiems. 
Gal būt, dėl jų išdavikiškumo lietuviams tasai 
karas ir nepavyko. 


Taigi, matome, kad jau žiloje senovėje sve- 
timas auklėjimas ir svetima kultūra labai kenkė 
Lietuvos reikalams. 


Paskutinių dviejų šimtmečių svetimas auk- 
lėjimas buvo pražudęs mūsų šviesuomenę ir bu- 
vo privedęs Lietuvą prie bedugnės krašto. Tad 
nekartokime senų klaidų. Vaikus ir jaunimą 
auklėkime lietuviškai, 


TAUTA STIPRINKIME SAVOMIS TRADI- 
CIJOMIS. | 


Kiekviena tauta turi savas tautiškas tradi- 
cijas — papročius. Ir ta tauta, kuri turi daugiau 
savų papročių, kuri stipriau laikosi savų tradi- 
cijų, visada yra ryškesnė ir savarankiškesnė. 
Tautos, kurios negerbia savų papročių, kurios 
prisiima svetimas tradicijas, susilieja su kito- 
mis tautomis ir pamažu išdyla, išnyksta. 


Labiausiai tautas išskiria kalba. Kan. M. 
Daukša prieš trejetą šimtmečių rašė, kad 
Dievas ir gamta liepė tautai savo kalbą vartoti. 
Daukša kalbos reikšmę tautai taip apibūdina: 

„Ne žemės derlumu, ne drabužių įvairumu, 
ne šalies gražumu, ne miestų ir pilių tvirtumu 
gyvuoja tauta, bet labiau išlaikymu ir varto- 
jimu savos kalbos. Gimtoji kalba yra bendros 
meilės ryšys, vienybės motina, pilietiškumo tė- 
vas, valstybės sargas“. . 


Mūsų kalba yra graži ir labai lanksti. Istori- 
kas Simanas Daukantas savo raštuose sako: 

„Gražumas ir dailumas kalbos lietuvių že- 
maičių rodo aiškiausia, jog ana yra tikra viena 
ir pirminė kalba šiaurės giminių nuo neatme- 
namų amžių senovės ir taip yra išdailinta, kad 
šiandie, kas turi protą ir aukso plunksną, tas, 
ką norėdamas, tą gudrių gudriausia gali para- 
šyti.“ 

Mūsų kalbą giria ne vien lietuviai patriotai. 
Ją dar labiau aukština svetimšaliai kalbų ži- 
novai. Jie skiria garbingą vietą lietuvių kalbai 
pasaulio kalbų tarpe. 

Mūsų kalba pergyveno sunkius laikus. Ji 
buvo išguita ne tik iš kunigaikščių rūmų ir po- 

nų dvarų, bet dargi klebonijos buvo nelietuviš- 
kos. Lietuvišką kalbą laikė prastuolių kalba. 

Bet, nežiūrint to, mūsų sodžiaus senukai, se- 
nelės neišsižadėjo savo kalbos. Jie net didžiau- 
sioje mūsų kalbos ir rašto priespaudoje rusams 
drąsiai dainavo: 


„Mesti savo, imt nuo slavo 

Kalbą raštą ir tikybą 
Nepriversit, nors panersit 
Ir kraujuose jūs lietuvių.“ 


TTERESTS 


Laikai pasikeitė. Lietuvių kalba mūsų žemėje 
virto viešpataujanti. 

Ar tinkamai mes branginame savą kalbą? 
Pasidairykime savųjų tarpe, o pamatysime, kad 
dar netikusiai elgiamės su ja. Mes lietuvišką 
kalbą per menkai valome nuo svetimžodžių ir 
kartais negailestingai darkome. Svetimos įtakos 
igavę miestelėnai keičia mūsų kalbos BEN, dar- 
ko gražius lietuviškus vardus. 


Mes turime švarinti savo kalbą nuo seniau 
įsibrovusių nešvarumų ir drauge žiūrėti, kad ji 
nebūtų maitojama. Mums reikia didžiuotis ne 
tuo, kad iš savos kalbos padarome kokį darkalą, 
bet tuo, kad mokame grynai lietuviškai kalbėti. 

Tautiniai drabužiai, žaidimai ir šokiai, tau- 
tiška muzika ir dainos taip pat spalvina tautą. 
Žmonės, kurie dėvi savais tautiniais drabužiais, 
dainuoja ir šoka tautiškus šokius, savo tauty- 
be išsaugoja ir ugdo. . 

Mes tautinių drabužių dėvėjimą pradedame 
atgaivinti. Bet platesnio dėvėjimo jie dar toli 
gražu nepasiekė. Mes lengvai pagauname ei- 
nančias iš Vakarų Europos madas, bet savi dra- 

bužiai vis dar neprigyja. Gi tautos šventėse ir ki- 
tose iškilmėse ne tik moterys, bet ir vyrai pri- 
valėtų lietuviškai puoštis. 

Mums reikia atgaivinti ir kitus lietuviškus 
papročius ir, apskritai, kur tik galima, kelti 
tautiškas savybes. Savos tradicijos ir kultūra 
išlaikys tautos gyvybę ir stiprumą. 

Tautiškas tradicijas — papročius kelti ir iš- 
laikyti svarbiausia gali tautiškai susipratusi 
lietuvė moteris. 


KOVA LAIMI TIK KŪNIŠKAI IR DVASIŠ- 
KAI STIPRI TAUTA. 


Tautų istorija mums rodo, kad ginkluotąjį 
jėgos karą ir beginklę kultūrinę tautų kovą lai- 
mėdavo ta tauta, kurios piliečiai buvo stipresni 
kūnu ir galingesni dvasia. Tauta, kurios žmo- 
nės buvo sveiki, tvirti ir atsparūs, kurie mankš- 
tė savo raumenis fiziniame, o smegenis proti- 
niame darbe, visada nugalėdavo. "Tokia tauta 
augdavo skaičiais, kildavo kultūra, išgarsėdavo 
ir užvaldydavo kitas tautas. 

Tautos, kurios buvo silpno kūno ir dvasios, 
nekildavo. Nors jos kartais būdavo karingos, 
sukurstytos atskirų vadų retkarčiais užkariau- 
davo kitas tautas, tačiau dėl fizinio ir dvasinio 
silpnumo nesiplėsdavo, o išsigimdavo ir net iš- 
nykdavo. 

Pavyzdžiu imkime ne tiek didelę, bet stiprią 
švedų tautą. Švedai, užaugę ant uolų ir tarp 
vandenynų, užgrūdinti šiaurės klimato, viduri- 
niais amžiais buvo garsi tauta. Su jais skaitėsi 
beveik visa Europa, nes jie buvo ne tik narsūs, 
stiprūs dvasia ir kūnu, bet ir kultūringi. Nors 
švedai mėgdavo karus ir pavergdavo kitas tau- 

tas, bet jie pavergtųjų tarpe nesukeldavo prieš 
Save tokios neapykantos, kokią sukeldavo kry- 
“ žiuočiai, rusai ir panašūs užkariautojai. Kul- 
tūringi švedai kultūringai elgdavosi ir su nuga- 
lėtaisiais. (Žinoma, išimčių būdavo). Švedai 
užkariautųjų nenaikindavo, bet kultūrindavo. 
Dėl to latviai, estai ir kiti, kuriuos senais lai- 
kais buvo užkariavę švedai, dabar tuos užka- 
riautojus prisimena su pagarba, s saugoja jų pas- 
tatus, kaip gražius istorinius paminklus. 

Nekultūringi totoriai, turkai, hunai ir kiti, 
nors buvo kadaise užkariavę bemaž pusę Euro- 
pos, bet jie žlugo: vieni išnyko, kitų liko tik tru- 
piniai. Jie subyrėjo svarbiausia dėl to, kad 
buvo silpnos nekultūringos tautos ir žiaurūs 
užkariautojai. 

Kad kovas laimi tik dvasiškai ir kūniškai 
stiprios tautos, tą visi tautų vadai supranta. 
Tik stipriam, sveikam kūne gali būti stipri ir 
sveika dvasia. Dėl to šiais laikais visos valsty- 
bės ypatingą dėmesį kreipia į piliečių kūno stip- 
rinimą (fizinį auklėjimą). 

Mes kūno stiprinimu taip pat domimės. Jau- 
nimas, ypač inteligentiškas ir miestietiškas, jau 
mankštomas ir fiziškai auklėjamas. Aišku, kad 
silpno kūno karys menkai galės kariauti. Jisai 
greitai nuvargs, nepakels ginklų ir neištvers ka- 
ro sunkumų. 

Menko kūno ir dvasios piliečiai negali laimėti 
nė kultūrinėje tautų kovoje. Jie neįstengs kur- 
ti, nepajėgs lenktyniuoti kultūriniame darbe, 
atsiliks nuo kitų tautų ir bus kitų tautų nu- 
stelbti.  Silpni, išlepinti: žmonės gimdys dar 
silpnesnius, didins vargą ir skurdą, žmonių 
Skaičius mažės, tauta žengs prie išsigimimo, o 
pagaliau ir prie visiško tautos išnykimo. 

Atsiminkime, kiek šeimai ir valstybei atsi- 
eina kiekvieno žmogaus auginimas, auklėji- 
mas ir mokymas. Į kiekvieną pilietį ne tik šei- 
ma, bet tauta ir valstybė įdeda didelį kapitalą. 
Tr įsivaizduokime, kad tas kapitalas vis žūsta 
ir žūsta. 

Žmogų išmokslina, iš jo tikimasi daug nau- 
dos, bet dėl silpnos sveikatos jis miršta jau- 
nystėje ar pusamžyje. Kitas ir gabus ir talen- 
tingas būna, bet dėl silpno kūno negali gyventi 
ir visas sudėtas viltis ir kapitalą nusineša į ka- 
pus. Suprantama, kad toki nuostoliai po nuo- 
stolių labai silpnina tautą. 

Nustatyta, jog menko kūno žmonės moky- 
klose silpniau mokosi; jie nepatvarūs nei proti- 
niame, nei fiziniame (jėgos) darbe. Dėl to stip- 
riai tautos ir krašto apsaugai būtini stipraus. 
kūno ir proto piliečiai. 

Reikia kūniškai stiprėti ne tik vyrams, bet 
ir moterims. į 

Spėjama, kad pirmieji žemės žmonės, vyrai 
ir moterys, turėjo vienodą kūninę jėgą. Tik 
vėliau dėl darbo sąlygų, vyrai tapo kūniškai 
stipresni, o moterys silpnesnės, nors protinio 
skirtumo tarp vyrų ir moterų nesusidarė. 

Kūno jėgos reikia tobulinti visiems, ir ne tik 
sporto aikštėse, bet ir lauko darbuose. Mums, 
lietuviams, ypač tinka pasimankštinti prie lau- 
ko darbų. Būtų labai gražu, kad mūsų inteli- 
gentiškasis ir miestietiškasis jaunimas sudary- 
tų būrius ir eitų darbymetėse į kaimą padėti 
ūkininkams dirbti, kad patalkintų šienapiūtėje, . 
rugiapiūtėje ir kituose darbuose. Tai būtų nau- 
dinga, sveika ir graži mankšta. Toks jaunimas 
pažintų kaimą, suprastų tikrojo darbo vertę ir 
ūkininkų reikšmę. 

Kūnišku ir dvasišku piliečių stiprumu pir- 
miausia turi susirūpinti moterys — motinos, 
nes jos duoda pagrindą ir fiziniam ir dvasiniam 
auklėjimui. 

Be fizinio auklėjimo ir kūno užgrūdinimo, 
mes turime neatidėliojant tobulinti visas kitas 
sąlygas, nuo kurių priklauso žmonių stiprumas. 
Reikia gerinti kasdieninį gyvenimą. "Turime 
saugoti, kad vienas žmonių luomas nepersival- 
gytų, o kitas nealktų, nes ir vienu ir kitu atveju 
tautai nesveika. 

Reikia natūrališkiau, higieniškiau ir svei- 
kiau gyventi: Neleist, pavyzdžiui, naktis prie 
kortų, o dieną miegoti. Įsigyti kuo daugiausia 
sveikatos žinių ir atsikratyti prietarų. Jei pas 
mus dar bus žmonių, kurie laikys ant galvos 
mediciniškai vadinamą plica polonica, tai yra 
lenkišką kaltūną, ir manys, kad, nukirpus 
kaltūną, liga įsimes į akis, ar kur kitur, tai 
kultūriškumu mes negalėsime pasigirti. 

Reikia visiems kovoti su vaikų mirtingumu 
ir pašalinti tokias darbo ir gyvenimo aplinkybes, 
kurios silpnina žmogaus kūną ir dvasią. 

Reikia kovoti su alkoholiu, tabako rūkymu 
ir kitais nuodais. Tiek ginklų karą, tiek kultū- 
rinę tautų kovą gali laimėti tik blaivi tauta. 

Alkoholis ir tabako rūkymas, tai žiaurūs 
mūsų tautos priešai. Jie sekina kūną ir protą 
jie ryja dvasinius ir medžiaginius mūsų lobius. 
Tie priešai neleidžia mums tinkamai apsigink- 
luoti ir trukdo kultūros klestėjimą. 

Vokiečių pasaulinis poetas Goethe sako: 

„Žmonija pasiektų nepaprastos kūrybos, jei- 
gu visi žmonės lig vieno būtų visiškai blaivūs“. 

Alkoholis ardo šeimas, plečia lyties ligas ir 
gamina išsigimėlius. Be to, alkoholis, tai toksai 

vidaus priešas, kurs išmuša iš rankų net ge- 
riausius ginklus. Tegul bus karys stipriausiai 
ginkluotas, bet nugirdykite jį ir bematant nu- 
ginkluosite. 


Reikia kovoti ne tik su namine degtine, bet 
ir su privilegijuotais svaigalais. Ir kovą pradėti 
reikia ne nuo prastų ir tamsių žmonių, o nuo 
ponų ir inteligentų. Prasti žmonės ima pavyzdį 
iš ponų. Jei ponai gers konjaką, benediktiną, tai 
prastuoliai mauks jei ne valstybinę, tai naminę 
degtinę. Kas iš tų surinktų už degtinę ir tabaką 
milijonų, jei tie pragertieji ir prarūkytieji pini- 
gai tautai ir kraštui teikia nepalyginamai dau- 
giau nuostolių, negu pelno. Jei ant svarstyklių 
vienos lėkštės dėsime pragertus ir prarūkytus 
pinigus, o ant kitos visas nelaimes, įvykstan- 
čias dėl alkoholio: gaisrus, nugyventus ūkius, 
apleistų vaikų ir išardytų šeimų ašaras, skurdą, 
nusikaltimus, proto bei kūno ligas ir tautos išsi- 
gimimą dėl tų nuodų, tai pamatysime, kad alko- 
„ holio ir tabako žala kur kas persvers tų nuodų 
valstybinį pelną. Dėl to reikėtų rūpintis ne 
alkoholinio ir tabakinio pelno didinimu, o tų 
nuodų griežtu naikinimu. 


Kovot su girtybe ir rūkymu yra sunku. Nei 
Europa, nei užjūris nestengia tos blogybės pa- 
šalinti, nes tie svaigalai daugumos vyrų mė- 
giami. 

Deja, mūsų laikais jau ir moterys pradeda 
neatsilikti nuo vyrų. Daugiausia mėgsta gerti ir 
rūkyti tos moterys, kurios atsidėjusios lanko 
viešnages ir kortuoja ne tik vakarais, bet ir 
naktimis, Kiekvienas pasakys, kad tai negražus 
ir nerimtas įprotis. Bet tų piktžolių daigai leng- 
vai prigyja, klesti ir plečiasi. 

Kaip kovoti su alkoholiu ir rūkymu? Aišku, 
kad auklėjimu, o ypač gerais pavyzdžiais gali- 
ma labai daug padaryti. Žodis pamoko, o pa- 
vyzdys patraukia, — visai teisinga žmonių pas- 
taba. Žodis greičiau nuslysta pro širdį, pavyz- 
dys dažniau jon įsminga. Čia neužtenka pamo- 
kymo, o reikia rodyti gerus pavyzdžius. Dėl to 
pirmoj eilėj turi negerti alkoholio ir nerūkyti ta- 
bako mokytojai — auklėtojai ir dvasininkai. 
Neprivalo naudoti tuos nuodus ne tik nėščios 
ir žindančios motinos, bet taip pat tėvai, moti- 
nos ir jauni abiejų lyčių žmonės, kurie dar gali 
duoti pradžią naujoms gyvybėms. Kai alkoho- 
likai ar rūkoriai tėvai pradeda naują gyvybę, 
"tai minėtieji nuodai, kaip iš motinos, taip ir iš 
"tėvo pusės persiduoda gemalui ir silpnina bū- 

siančio žmogaus kūną ir sielą. Kai nėščios ar 
žindančios motinos geria alkoholį ir rūko, jos 
savo užnuodytu krauju ir pienu iš lėto žudo tra- 
pias gyvybes ir jas silpnina. Taigi, tautos svei- 
katingumo labui, nuo minėtų nuodų turi atsisa- 
kyti visi jauni ir subrendę žmonės, kurie gali 
gimdyti vaikus. Jei valstybinė degtinė jau rei- 
kia kam nors išgerti, tai tegeria bevaikiai 
ir seniai, negalį turėti įpėdinių. 

Kovot auklėjimu su girtybe ir rūkymu ne- 
lengvas darbas dėl to, kad tenka auklėti ne 
mažus, bet didelius ir senus žmones. Ir mokyt 
tenka ne vien tamsuolius, bet ir inteligentus. 
Tad sėkmingai kovai reikalingos griežtos prie- 
monės, būtent — visiškas tų svaigalų panaiki- 
nimas. Kada nebūtų galima degtinės nusipirk- 
ti, kada jos gaminimas būtų persekiojamas ir 
toliau, tada žmonės nuo svaiginimosi greičiau 
atprastų. 

Suprantama, kad griežta kova su svaiga- 

lais vienai Lietuvai neįmanoma. Panaikinsime: 
savo krašte tą blogybę, veršis kontrabandinė: 
degtinė ir tabakas. Todėl reikėtų klabinti kitas 
tautas, kviesti visas artimas ir tolimas kaimy- 
nines valstybes į griežtą kovą su svaigalais. 

Mums reikia naikinti išsigimimo ligas: sifilį, 
džiovą, protliges ir visus tuos nesveikumus, ku-- 
rie persiduoda būsimajai kartai ir silpnina tautą. 
Įsisenėjęs sifilis veda žmones prie išsigimimo. 
Džiova ir protligės dažniausiai esti paveldimos 
iš giminės į giminę. Todėl reikia uždrausti ve-| 
dybas tokiems žmonėms, kurie yra linkę iš- 
sigimti. Jei išsigimstančius asmenis nega- 
lima sulaikyti nuo susituokimo, tai tokiems rei- 
kia pašalinti galimumą turėti vaikų. Čia rei- 
kalinga privalomas sveikatos tikrinimas prieš 
vedybas. Trumpai sakant, reikia pasirūpinti, 
kad mūsų žmonės sveiki gimtų, sveikai augtų, 
nebūtų lepūnai, kad taptų kūniškai ir dvasiškai 
stiprūs. 


TAUTIEČIŲ SKAIČIUMI STIPRINKIME 
MŪSŲ KRAŠTĄ. 


Tautos tarp savęs kovoja ne tik ginklais ir 
kultūra, bet ir žmonių skaičiumi. Gausingesnė 
tauta ginklų karui visada duos daugiau karei- 
vių, o kultūrinei kovai daugiau kultūrinių jėgų. 
Dėl to visos tautos rūpinasi ne tik ginklų stip- 
rumu, bet ir savos tautos didėjimu. 

Mums reikia susirūpinti, kad mūsų tautos pi- 
liečių skaičius Lietuvoje jokiu būdu nenyktų, 
nemažėtų, bet augtų ir didėtų. 

Lietuvių eiles turime visokeriopai dauginti. 
Pirmiausia reikia skatinti, kad daugiau būtų su- 
kurta šeimų ir kad šeimose būtų daugiau vaikų. 

Šeimoms nevertėtų apsiriboti vienu, dviem vai- 
kais. Mums reikėtų sekti savo tėvų ir senelių 
pavyzdžiu, kai šeimos buvo gausingos. Tokioms 
gausingoms šeimoms reikėtų sudaryti įvairių 
palengvinimų ir būtinai duoti tinkamus vaikų 
priedus. Daug sveikų vaikų turinčias motinas 
reikėtų išgarbinti ir apdovanoti. 

Pravartu sudaryti tam tikrą pinigų fondą, 
kad būtų galima palengvinti neturtingoms po- 
roms įsigyti reikalingą kraitį. Kai kuriose val- 
stybėse toksai vedybų ir vaikų dauginimas jau 
seniai skatinamas. 

Svarbus klausimas ir išeivijos (emigracijos) 
sumažinimas. 

Lietuvių emigracija, prasidėjusi baudžiavos 
laikais, per lenkmečius ir badmečius, tebesitęsia 
ir dabar. Iš mūsų tarpo išeina į užsienius svei- 
kiausi ir, galima sakyt, gabiausi žmonės. Dabar 
emigracijos vaisiai toki, kad apie trečdalis visų 
lietuvių gyvena ne Lietuvoje, o svetur. Jei tie, 
išėjusieji iš savo tėvynės, lietuviai apimtų kolo- 
nijas, t. y. žemes priklausančias Lietuvai, mes 
džiaugtis turėtume. Tačiau dabar dėl jų mums 
liūdėti tenka. Mūsų tautiečiai gyvena išsiblaš- 
kę visame pasaulyje. Jiems tenka keisti savo 
pilietybę ir taikytis prie globėjų. Daugumas jų 
pamiršta savo kalbą, pameta papročius, tradi- 
cijas ir susilieja su svetimaisiais. 

Jeigu visi tie išeiviai lietuviai palaikytų bent 
glaudžius vienybės ryšius su tėvyne ir nenu- 
taustų, tai būtų irgi nebloga. Bet iki šiol to ne- 
buvo. Tik neseniai Draugija Užsienio Lietu- 
viams Remti pradėjo vienyti pasaulio lietuvius, 
sušaukė Pasaulio lietuvių kongresą ir įkūrė Pa- 
saulio Lietuvių Sąjungą. Šitą kilnų darbą reikė- 

tų remti visiems Lietuvoje gyvenantiems lietu- 
viams. 

Buvo laikai, kada kai kuriems lietuviams rei“ 
kėjo bėgti iš Lietuvos, — tai kovotojams už 
Lietuvą ir lietuvybę. O daugumas ėjo aukso 
ieškoti. Bet dabar laikai pasikeitė. Aukso ieš- 
kotojai lobių menkai teranda. Daugumas jų su- 
tinka tik vargą ir skurdą. Tad išsikelti gyventi 
į užsienius dabar nėra jokios prasmės. O gy- 
venti Lietuvoje vis dėlto galima ir net neblogai. 
Tik reiktų tirščiau apgyvendinti mūsų žemę, 
daugiau iš žemės išimti naudos ir patiems lietu- 
viams užimti visas galimas darbo vietas. 

Daug kas pasakys, kad mums Lietuvoje per: 
ankšta, kad mums trūksta ir žemių, ir tarnybų, 
ir kito darbo. . 

Bet dėl to aimanuoti dar negalima. Mums 
visko pakaktų, jei tik mes persiauklėtume ir tru- 
putį persitvarkytume. mės mums užtektų, 
jei tik mes mokėtume iš jos išgauti didesnius 
turtus. Juk Lietuva nėra per tirštai gyvenama. 
Lietuvoje vienam kvadratiniam kilometrui ten- 
ka tik apie 43 žmones. Tuo tarpu kitose valsty- 
bėse žmonės kelis kartus tirščiau gyvena, negu 
pas mus. į 

Neliesdama artimų kaimynų, paminėsiu to- 
limus. Pavyzdžiui, japonų Mandžuke apie aš- 
tuonis kartus, Javos saloje net keturiolika kartų 
žmonės tirščiau gyvena, negu pas mus. 

Taigi, žemių mums tuo tarpu netrūksta. | 
Mums trūksta tik žinių, kad geriau išnaudotume 
žemę. Mums trūksta didesnio prie žemės pri- 
sirišimo. Mes pamirštame mūsų prosenelių že- 
mės meilę. Daugelis vyrų ir moterų bėga į 
miestus ir sudaro bedarbių ir skurdžių būrius. 

Gi ūkio darbuose trūksta žmonių ir darbo 
rankų. 

Mūsų pramonė auga ir ilgainiui pareikalaus 
daugiau darbininkų. "Tik reiktų visas vietas 
užimti saviesiems, o neužleisti svetimiems. 

Dejuojame inteligentų pertekliumi. Tai ne- 
tiesa. Inteligentų mums ne per daug. Tik mums 
trūksta draugiško darbo pasidalinimo. Troški- 
mas didelių uždarbių, noras užimti po keletą, 
tarnybų iš dalies stumia kitus į nedarbą. Nerei- 
kia pavydėti žmonėms mokslo ir reikiamo už- 
darbio. Tegul mokosi, kas tik gali mokytis, ir 
tegul konkuruoja gyvenime. Konkurencija — 
lenktyniavimas didina pažangą ir mažina apsi- 
leidimą. Juo daugiau turėsime mokytų žmonių, 
tuo būsime kultūringesni. 

Dirbdamas proto darbą, mokydamasis, žmo- 
gus išmankština savo smegenų pajėgumą ir virs- 
ta išmintingesnis. O kad tauta klestėtų, reikia, 
kad žmonės būtų šviesesni ir kuo daugiausia 
protiškai išsilavinę. Todėl mokslo negalima nie- 
kam pavydėti. 


TAUTA STIPRINKIME DARBŠTUMU. 

Darbštumas, tai verčiausias žmogaus pažy- 
mys.  Darbštumu žmonės nugali skurdą, su- 
krauna lobius, praturtina šeimos ir tautos ūkį. 
Darbščios šeimos vargą retai sutinka, — nebent 
tada, kai pasikartoja skaudžios nelaimės. Darbš- 
tūs ūkininkai visada prasigyvena ir pralobsta. 
Darbštūs, kruopštūs valdininkai pakyla tarny- 
boje ir praturtėja. Darbštūs, sąžiningi darbi- 
ninkai labai retai patenka į bedarbių ir skur- 
džių eiles. Jei žmogus gyvena skurdžiai, tai, 
jei ne jis pats, tai jo tėvai ar seneliai buvo ne- 
darbštūs. 

Kiekvienas paaugęs ir sveikas žmogus turi 
dirbti sau, savos šeimos ir savo artimo naudai. 
Be to, kiekvienas pilietis privalo dirbti savos 
tautos ir valstybės labui. Darbais tautą reikia 
ugdyti, sąmoninti ir kultūrinti, o valstybę stip- 
rinti ir gražinti Žmogus, neprisidedąs prie 
tautos ir valstybės stiprinimo, yra tik savanau- 
dis ir negali turėti doro piliečio vardo. 

Darbštumas kiekvieną žmogų išaukština ir 
praturtina. Tauta ir valstybė, susidedanti iš 
darbščių šeimų, visada iškyla ir išgarsėja. Tau- 
ta, kurioje yra daug tinginių, nusmunka ir įgyja 
blogą vardą. 

Tinginių tautos pavyzdžiu gali būti mūsų či- 
gonai. Jie darbo nemėgsta ir tingi dirbti. Jie 
neprisirišę nei prie žemės, nei prie kitokio dar- 
bo. Jie linkę tik klajoti ir dykaduoniauti. Dėl to 
čigonai gyvena vargingai, ir yra tamsiausia ir 
atsilikusi tauta. 

Vokiečiai, pvz., yra darbštūs. Vokietė ne- 
sėdi be darbo. Ji ir traukinyje važiuodama ir 
net svečiuose būdama išsiima rankdarbį ir dirba. 

Darbščios tautos pavyzdžiu ypač gali būti 
suomiai. Jie gyvena šiaurėje, jų gamta rūsti 
ir skurdi. Jų žemė blogesnė už mūsų. Bet suo- 
miai yra darbštūs. Jie sugeba gerai gyventi ir . 
ant uolų, akmenynų ir net tundrose, šiaurės 
tyruose. 

Apskritai, visos darbščios tautos ekonomiš- 

kai yra stipresnės, kultūringesnės ir galinges- 
nės. 
Valstybei svarbu, kad visi gyventojų 
sluogsniai: darbininkai, ūkininkai, valdininkai 
ir vadai būtų darbštūs. Ir nuo vienų ir kitų 
darbštumo priklauso krašto gerovė ir klestė- 
jimas. 

Prisiminkime Vytautą Didįjį. Jis buvo 
darbštumo pavyzdys. Jis nuo ryto iki vakaro 
plušo, dirbo. Vytautas D. vienu ir tuo pačiu 
laiku tvarkė valstybės reikalus, vedė diploma- 
tines derybas ir kariavo su priešais. Jis tiek 
daug dirbdavo, kad valdinių bylas spręsdavo 
ir kitus reikalus tvarkydavo net pietus valgy- 
damas ir žygiuose ant arklio sėdėdamas. Dėl 
savo darbštumo jis visą savo valstybę, kuri tuo- 
met tesėsi nuo Baltijos iki Juodųjų jūrų, nuo 
Prūsų iki Maskvos, Naugardo ir Kijevo, — rai- 
tas daugelį kartų apjodinėjo apžvelgdamas ir 
ją tvarkydamas. Net vokiečiai stebėjosi Vytau- 
to darbštumu. O tų laikų lenkų istorikas Dlugo- 
šas rašė, jog Vytautas D. taip mokėjo išnaudoti 
darbui visą laiką, kad jam nežūdavo nė mažiau- 
sia dienos dalelė. 

Vytautas D. darbščius, dorus valdinius labai 
mėgo ir vertino. Gi visokius išnaudotojus smar- 
kiai bausdavo. Iš savinaudžių, tinginių valdinių, 
kurie darydavo žalą iždui, jis atimdavo turtus 
ir juos išvarydavo iš tarnybų. 

Kai Vytautas D. mirė, tai Krokuvos pamoks- 
lininkas šv. Jonas Kantas Vytautą už darbš- 
tumą ir kitus gerus darbus labai išgyrė. 

Mūsų tauta senovėje buvo darbšti. Ypač 
darbštumu pasižymėjo lietuvės moterys, Žmo- 
nės buvo įpratę dirbti ir dirbo labai daug. 

Dabar tarp žmonių paplitęs noras mažai ir 
lengvai dirbti, arba ir nieko nedirbti, o daug už- 
dirbti, pasipelnyti kitų sąskaiton. To siekia dau- 
gelis inteligentų ir neinteligentų. Jei imsime 
kaimo ar miesto darbininkus ir net valdininkus, 
tai matysime, kad daugumas linkę tik stoviniuo- 
ti, šnekučiuotis ir pypkes rūkyti. Aišku, kad 

toki inteligentai ir toki darbininkai negali kelti 
mūsų tautos ūkio. Šitokius išnaudotojus reikia 
stipriau prispausti prie darbo, priversti dirbti 
ir bausti už tinginiavimą. O darbščius ūkinin- 
kus ir kitų rūšių gerus darbininkus išaukštinti 
ir apdovanoti, jei ne pinigais, tai garbės ženklais. | 

Darbštumą žmonėse reikia ugdyti iš mažens. 
Čia vėl moterims dirva. Motinos kiekvienam 
“ augančiam piliečiui turi įdiegti darbštumą. 

Baudžiavos laikais buvo tas poniškesnis, kas 
mažiau dirbdavo. Dabar virto kitaip. Šiais lai- 
kais yra tas kilnesnis, kas daugiau dirba tiek 
proto, tiek fizinį darbą. 

Augančių piliečių, ypač inteligentų vaikų, 
nereikia per daug paikyti su patarnavimais. Jie 
patys turi apie save apsitriūsti ir mokytis darbš- 
tumo. Žmonėms reikia įskiepyti a. a. kan. Tu- 
mo žodžius: 

„Jei dirbi raumenų darbą, tai dirbk, kad ta- 
vo raumenys braškėtų, jei dirbi proto darbą, 
tai dirbk, kad tavo smegenys traškėtų“. 

Darbo atidėliojimas turi blogas pasekmes, o 
ypač to darbo, kuris susijęs su krašto saugu- 
mu. Pavėluosime apsiginkluoti ir laiku stoti į 
kylančią kovą, mus kiti nugalės. Pavėluosime 
kilti kultūroje, mus kitos tautos užslopins. 


KRAŠTA STIPRINKIME TAUPUMU. 


Darbštumas su taupumu visada praturtina 
šeimos ūkį, o tuo pačiu ir valstybės ūkį. 

Šeimos ūkio gerovė labai daug priklauso nuo 
moters taupumo. Taupi moteris, tai namų lobis, 
taupios šeimos — tautos ūkio ramstis. Tvar- 
kingose šeimose moteris šeimos ūkyje yra svar- 
biausioji kasininkė ir didžiausia pirkėja. Per 

moters šeimininkės rankas pereina didžiausioji 
dalis vyro ir jos pačios uždirbtų gėrybių. Dėl 
to labai svarbu, kad moteris — šeimininkė būtų 
taupi ir kad ji mokytų šeimos narius taupumo. 

Taupyti reikia viską: savas, valstybės ir sa- 
vivaldybės lėšas. Be to, turime taupyti laiką ir 
žmogaus jėgas geriems mūsų tautos darbams. 
Laiko gaišinimas prie kortų ir tuščių pasikalbė- 
jimų tuo metu, kai laukia didelė darbymetė vi- 
suomeniniame ir kultūriniame gyvenime, yra 
nuodėmė. . 

Susirinkimuose, paskaitose mes dažnai mėgs- 
tame ilgai kalbėti, o mažai pasakyti. Tuo pigi- 
nama paskaitų vertė ir gaištamas laikas. Dėl to 
viešos kalbos turėtų būti trumpesnės, bet turi- 
ningos. Kalbantieji turi mažiau kalbėti, bet 
daugiau pasakyti. 


Mums trūksta punktualumo, t. y. nesivėla- 
vimo. Vėlavimasis, tai tinginio brolis. Vėluo- 
tis — reiškia negerbti kitų žmonių laiko. O tai 
yra nedora ir rodo blogą žmogaus išauklėjimą. 
Dėl to vėlavimąsi iš mūsų tarpo reikia būtinai 
šalinti. S 

Kas eina į svečius ar susirinkimą, turi nu- 
eiti truputį anksčiau. Jei universitete ar kitur 
paskirtos paskaitos, jos turi prasidėti minutė į 
minutę laiku. Pasivėlavimai gadina žmones, mo- 
ko vėlavimosi ir netvarkingumo. 

Dabar visos valstybės spaudžiasi ir žiūri, 
kad kuo mažiausia įsileistų į vidų užsieninių 
prekių, bet kuo daugiausia savų gaminių par- 
duotų į užsienį. 

Ypač svarbu Lietuvai. Jei mes pirksime to- 
kių prekių užsienyje, be kurių lengvai galime 

išsiversti, o savų mažai kam įbruksime, tai ne- 
išlaikysime nei šeimos, nei valstybės ūkio pu- 
siausvyros ir nusigyvensime. Dėl to mums reikia 
pakelti savo gamybą ir ją palaikyti. Kiekviena 
moteris ir vyras turi žinoti, kad negalima pirkti 
ir naudoti tokių užsieninių prekių, be kurių 
lengvai galima apsieiti, kaip prabangos dalykų. 
Taip pat neprivalome pirkti tų užsieninių ga- 
minių, kuriuos pagamina ir pas mus. 

Dabar užsienio rinkoje vyksta lyg ir mainų 
prekyba. Viena valstybė perka iš kitos tiek, 
kiek jai įsiūlo savo prekių. 

Šio nusistatymo mums lietuviams reikia lai- 
kytis ir vidaus rinkoje. Mums reikia pirkti iš 
tų, kurie mums nuoširdžiai gero trokšta, mus 
palaiko tautiniu atžvilgiu, dosniai šelpia lietu- 
viškas kultūrines draugijas ir palaiko mūsų 
spaudą. 

Mes privalome palaikyti mūsų pramonę ir 
pirkti savus gaminius. Bet drauge turime žiū- 
rėti, kad mūsų tautiečiai neskurstų. Mes netu- 
rime pavydėti tiems žmonėms, kurie darbštumu 
ir taupumu įsigyja turtus. Lietuvių praturtėji- 
mu turime tik džiaugtis, o nepravardžiuoti juos 
buržujais ir kitokiais vardais. Kai turėsime dau- 
giau turtingų savų tautiečių, tai mūsų tautai ir 
valstybei bus tik geriau. Turtingieji galės gau- 
siau remti mūsų kultūros ir krašto saugumo rei- 
kalus. O per tai mes labiau sustiprėsime kultū- 
riškai ir ekonomiškai būsime galingesni. 


TAUTIEČIUOSE AUKLĖKIME STIPRIA VA- 
LIA IR TVIRTA, TAURŲ BŪDĄ. 


Čia daugiausia gali padaryti motinos ir auk- 
lėtojos — auklėtojai, 

kininis, ni A 


Kad matytume, kaip be galo stipri motinos 
įtaka augantiems piliečiams ir kokius tvirtus 
tėvynės gynėjus gali išauklėti motinos, papasa- 
kosiu vieną atsitikimą iš 1863 metų mūsų suki- 
limo prieš rusus. Paminėsiu motiną karžygę 
Švelnienę nuo Klovainių, Panevėžio apskr. ir jos 
sūnų karžygį. Ši motina, išauklėjusi tvirtos va- 
lios sūnų, jo stiprią dvasią palaikė iki pasku- 
tiniųjų. 

Švelnienės sūnus, 16—17 metų Panevėžio 
progimnazijos mokinys, prisidėjo prie sukilimo, 
labai uoliai rinkdamas sukilėliams aukas. Bet 
jisai pateko į rusų nagus ir baisiai nukentėjo. 
Rusams neužteko vieno Švelniuko. Jie reikala- 
vo, kad suimtasis išduotų ir visus sukilėliams 
aukojusius. Tačiau Švelniukas sukilėliams buvo 
prisiekęs nieko neišduoti ir to tvirtai laikėsi. 
Už tai rusai jį žiauriausiai kankino; jį plakė bi- 
zūnais taip, kad tas vyrukas kraujo klanuose 
gulėjo ant žemės. Švelniukas keletą kartų bu- 
vo apalpęs. Dėl to kvietė gydytoją jį atgaivinti, 
o po to vėl kankino. Jam vielomis veržė sąna- 
rius, kalė vinis į panages ir vis reikalavo iš- 
duoti kitus: Bet kankinys tylėjo. 


Tuomet Panevėžio komendantas sugalvojo 
tokį bandymą. Jis įsakė baisiausiai sužalotam 
Švelniukui atvesti jo motiną. Komendantas ma- 
nė, kad motina, ta prasta kaimietė, pamačiusi 
nukankintą sūnų, patars jam išduoti paslaptį, 
už ką jam bausmė bus žymiai sumažinta. 

Bet ir motina pasielgė ne taip, kaip rusai 
norėjo. Ji sūnų tik padrąsino ir griežčiausiai 
uždraudė išduoti sukilimo dalyvius. 

Kai Švelnienės sūnus, tas jaunutis kankinys, 
prisiglaudęs prie motinos krūtinės vaitojo: „„Ma- 

munyte, nebeišturėsiu ilgiau. ..“ (jis gal rengėsi 
išduoti paslaptį), motina jį sulaikė. Ir, nors 
motinos širdis kraujuose virė dėl sūnaus kan- 
čių, akys temo, galva svaigo, tačiau ji pasakė: 
„Jei išduosi, vaikeli, nebebūsi mano sūnus. Pra- 
keiksiu tada tave. Žinok, motinos tuomet ne- 
turėsi“. 

Ir vargšo sūnelio galvą nubučiavusi, ašaro- 
mis jo žaizdas nuplovusi, kryžiaus ženklu pa- 
laiminusi, išėjo iš kalėjimo tardama: „,,Teesie 
valia Tavo, Dieve“. 

Išėjus motinai, Švelniuką vėl kankino ir rei- 
kalavo išduoti paslaptį. Bet jo dvasia po mo- 
tinos apsilankymo dar labiau sutvirtėjo, ir jis 
ničnieko neišdavė. 

Už paslapties išlaikymą Švelniukas gavo 30 
metų katargos ir tą visą bausmę atliko Sibire. 
Sugrįžo į tėviškę be sveikatos, pasenęs. 

Šitokių motinų ir tokių sūnų bei dukrų su 
tokia tvirta valia, kokią turėjo Švelniukas, 
mums reikia kuo daugiausia. Mūsų visos moti- 
nos privalo būti nepalaužiamos ir stiprios dva- 
sios įkvėpėjos. Visi Lietuvos sūnūs — dukros 
turi būti toki tvirti, kaip jaunutis Švelna. 


TAUTA STIPRINKIME DOROVINGUMU. 


Tiek ginklų karui, tiek kultūrinės kovos laimėji- 
mui reikalingi dori ir dorai išauklėti piliečiai. 
Nedoras karys — menkas bus tėvynės gynėjas, 
nedoras inteligentas — netikęs kultūros kū- 
rėjas. 

Mūsų seneliai, kaip matyt iš senųjų raštų, 
buvo aukštai dorovingi ir taikingi. Romos rašy- 
tojas Justinus, kuriam teko su lietuviais susi- 
pažinti, taip vaizdavo Lietuvos gimines: 

„Tiesa, tos tautos daugiau prigimtimi, negu 
įstatymais užsilaikė. Padorus apsėjimas pagim- 
dė tarp jų teisybę ir jie nieko svetimo negeidė. 
O, kad kitos tautos lygiai tuo pat pasitenkintų 
ir svetimo negeistų, nebūtų tiek kariavimų per 
visus amžius ir po visas šalis. Geležiniai ginklai 
ir šarvai nežavėtų žmonių ir kiekvienas žmogus 
tik sava mirtimi mirtų. Stebuklingas taigi ro- 
dosi daiktas, jog jiems (lietuviams) pati gamta 
tai davė, ko graikai nei mokslu, nei įstatymais 
tiek išminties įgyti negali“. 

Daugelis senųjų rašytojų pažymi, kad lietu- 
viai, nors buvo pagonys, bet jie buvo doresni, 
negu jų kaimynai krikščionys. Vokiečių chro- 
nikininkas Dusburgas taip rašė: 

„Nors lietuviai ir prūsai netikį buvo, įvai- 
rius dievus garbino, bet su savo kaimynais 
krikščionimis jie taikiai gyveno, nei jiems gy- 
vąjį Dievą garbinti kliudydami, nei šiaip jau 
skriausdami“, 

Senosios lietuvių giminės: žemaičiai, aukš- 
taičiai, prūsai, latviai, kuršiai, jotvingai ir kiti 
pradžioje kovojo tik su rūsčia gamta ir plėš- 
riais žvėrimis, nes jų gyvenamosios žemės buvo 
tamsiais miškais apaugusios. "Toms giminėms 
teko santykiauti su neramiais kaimynais, o 
svarbiausia, su plėšriais kryžiuočiais ir kardi- 
ninkais. Čia mūsų sentėviai, nenorėdami užleisti 
savųjų žemių svetimiems, išmoko kariauti ir su 
žmonėmis. O kariaudami su priešais, išmoko iš 


jų nedorybių. Įvairūs užpuolikai bastūnai už- 


krėtė lietuvius veidmainyste, šventvagyste, 
plėšikavimu, svetimo turto savinimusi, žmogžu- 
dyste ir kitomis nedorybėmis. Vėliau svetimos 
dvasios žmonės, miestų ir dvarų prabangingi 
gyventojai įpratino žmones tinginiauti, girtauti, 


55 


rūkyti, paleistuvauti, azartinių lošimų ir kt. 
Įsivyravusi baudžiava su nežmoniška. baudžiau- 
ninkų būkle sukėlė aitrų pavydą ir kerštą. 

Didysis karas visas nedorybes žmonėse 
smarkiai padidino, ir lietuviai, turėjusieji gar- 
bingą vardą, pradėjo jo netekti. Bažnyčiose 
žmonės praretėjo. Jie išmoko dirbti naminę 
degtinę. Dabar daug kas geria tą nuodingąjį 
skystimą — šamerlaką ir anodiją, gadina savo 
sveikatą, nuodina vaikus kaip gimusius, taip ir 
negimusius. Žmonės linkę dykinėti, baidosi 
darbo, turi smailius nagus prie svetimo, ypač 
prie visuomeninio turto; jie pramokę įvairių suk- 
tybių, net pinigų padirbimo; tamsus jaunimas 
pešasi ir ištvirkauja. Kaimas linkęs miesčionėti, 
miestas perdaug suponėti ir prabangiškumui. 

Pakrikusios, nedrausmingos ir netvarkingos 
šeimos, kuriose viešpatauja nesantaika ir kitos 
įvairios nedorybės, negali sudaryti stiprios ir 
vieningos tautos. 

Senoji Romos imperija ir Graikija su savo 
aukšta kultūra žlugusios dėl to, kad ten klestėjo 
prabanga, šeimos dorinis pakrikimas ir suiro 
bendroji moralė. 

Doros susilpnėjimas mūsų tautą ir valstybę 
aiškiai stato į pavojų. Dėl to mes visi turime 
susirūpinti tautos dorovingumu. Bažnyčiai ir 
mokyklai turi eiti į talką visi dori piliečiai, o ypač 
moterys — motinos. 

Mums reikalingas gražus išauklėjimas. Žmo- 
nes turime prie savęs patraukti ne žiaurumu ir 
prievarta, bet gražiu apsiėjimu ir aukšta dva- 
sine inteligencija. Tik švelnumu galime užval- 
dyti žmonių širdis. 

Mūsų seneliai buvo gražaus elgesio ir tau- 
rūs. O kunig. Kestutis, tai riteriškumo pavyz- 

dys. Nors Kestutis priešams buvo pavojin- 
gas ir reikiant juos pliekė, bet dėl jo žmonišku- 
mo ir riteriškumo priešai jį gerbė. 

Reikia didesnės pagarbos vyresniems žmo- 
nėms ir seneliams. Daugiau turime gerbti ūki- 
ninkus, nes jie mūsų valstybės kūnas. Reikia 
mums didesnės drausmės, vieningumo ir susi- 
klausymo. 


KOVOJE SU PRIEŠVALSTYBINIŲ GANDŲ 
SKLEIDĖJAIS MOTERYS TURI IR PRIVA- 
LO DAUG PADĖTI. 


Kilus neramumams ar ištikus karui, mote- 
rys su visa savo aplinka turi ramiai laikytis, 
šaltai protauti ir sulaikyti kenksmingus užkre- 
čiamus gandus. Gandai ir baimė tiek pakerta 
piliečių protus ir kariuomenės jėgas, kad juos 
priešai gali nugalėti be kautynių. 

Napoleonas pasakė: „Baimės apimtą kariuo- 
menę galima su pūslėmis vytis“. 

Šventas Raštas apie gandus taip išsitaria: 
„Daugelis žūsta nuo ginklų, bet dar daugiau nuo 
žmonių liežuvių“. 

Dėl gandų ir baimės žmonės gali pakvaišti. 
Štai aiškus pavyzdys. 1938 m. spalio 30 d. Ame- 
rikoje buvo radijo vaidinimas apie pramanytą 
Marso planetos gyventojų užpuolimą žemės žmo- 
nių. Per radiją vaizdžiai buvo pranešta, kad 
Niu-Džersey valstijoj nukritęs nuo Marso mil- 
žiniškas sviedinys, kuris užmušęs 1500 žmonių. 
Tam sviediniui atsivožus, iš jo išlipę planetos 
gyventojai marsiečiai, ginkluoti mirties spindu- 
liais. Po to vis nukrintą nauji sviediniai su 
naujais marsiečių būriais. Tie nauji žmonės, 
sustatę nematytos formos lėktuvus, skrendą į 

Niu-Jorką ir Niu-Džersey, kad dujomis ir pade- 
gamomis bombomis išnaikintų tuos miestus. 
Radijo klausytojai nenugirdo, kad pradžioje 
šio vaidinimo buvo paskelbta, jog tai yra tik 
prasimanymas. Dėl to kai kuriose Amerikos vie- 
tose kilo didžiausias sumišimas. Žmonės persi- 
gandę lakstė ir skelbė, kad atėjo pasaulio galas; 
važiavo ir bėgo strimagalviais iš miestų slėptis 
nuo tariamų užpuolikų. Kai kurie miesteliai vi- 
siškai ištuštėjo. Pamaldesni žmonės grūdosi į 
bažnyčias melstis. Buvo tokių, kurie net savo 
akimis „matė“ atskrendančius marsiečius. 


Valdžiai teko griebtis nepaprastų priemonių, 
kad išsklaidytų įvarytąją baimę. Radiofonams 
buvo įsakyta be pertraukos skelbti, kad tasai 
radijo pranešimas apie marsiečius yra tik pra- 
manyta komedija. Teko išspausdinti ir iškli- 
juoti begales atsišaukimų, nurodančių žmonių 
apsigavimą ir juos kviesti prie ramumo ir tvar- 
kos. Dėl šios baimės daugelis susirgo nervų liga. 

Iš šio pavyzdžio matomė, ką gali padaryti 
gandai ir įvarytoji baimė. 


SU SVETIMŲ VALSTYBIŲ ŠNIPAIS VY- 
RAI IR MOTERYS TURI PADĖTI KOVOTI. 


Šnipų visur yra ir jie gaudo žinias apie mūsų 
kariuomenę ir valstybės padėtį. Dėl to jų reikia 
saugotis. Pirmiausia, turime žinoti kur ir ką 
kalbėti. Negalima viešai (susirinkimuose, trau- 
kiniuose, autobusuose ir kit.) ar mažai pažįsta- 
miems asmenims pasakoti tokius dalykus, kurie 
liečia mūsų valstybės ir krašto saugumo reika- 
lus. Reikia mokėti valdyti savo mintis, kalbas 
ir išlaikyti paslaptis. Čia tenka išsiauklėti stip- 
rią valią ir nepasiduoti įkalbėjimams, prievartai 

ar papirkimui. Reik išugdyti savyje tokią valią, 
kokią turėjo anksčiau aprašytasis Švelna. Tas 
jaunutis kalinys pasirinko sunkiausią bausmę, 
bet jokiu būdu neišdavė paslapties. 


Visi piliečiai savo tautai ir valstybei turi būti 
ištikimi, sąžiningi ir atsidavę. Negalima nuty- 
lėti ar paslėpti tokius davinius, kurie daugiau 
ar mažiau gali kenkti mūsų valstybei. Jei kuris 
pilietis pastebi įtariamus asmenis, šnipinėjan- 
čius svetimų valstybių naudai, jis turi įtaria- 
muosius sekti, o susekęs turi būtinai pranešti 
apie juos saugumo organams. Sąmoninga, pa- 
triotiškai veikli visuomenė geriausiai gali už- 
kirsti kelią šnipams. 


MES TURIME BŪTI PASIRENGĘ AUKO- 
TIS SAVO TAUTOS IR VALSTYBĖS GERO- 
VEI, 


Jei tauta pareikalautų iš mūsų aukų, mes 
turime aukoti jai turtą, o reikiant ir gyvybę. 
Pasiaukojimas ant tautos aukuro yra gražiau- 
sias ir kilniausias darbas. 

Pažvelkime, kaip senieji lietuviai į tai žiūrė- 
jo. Mūsų senelių pasiaukojimas už tėvynę ir jos 
laisvę buvo senais laikais be galo didelis. Mirti 
karžygiui už tėvynę buvo geriausia ir saldžiau- 
sia mirtis, nes tikėjo, kad žuvusieji karžygiai 
turi didžiausią nuopelną dievų akyse, kad jų 
dvasios stiprina gyvuosius, kelia jų narsumą ir 
karžygiškumą. 

Simanas Daukantas taip rašo: „Mirti kare už 
laisvę, už tėvynę buvo visų didžiausia garbė se- 
niesiems lietuviams ir žemaičiams ir visų ver- 
čiausias nuopelnas dievų akyse“. 

Pasiaukojimas tada buvo žymus ir moterų 
lietuvių tarpe. Mylinčios savo vyrus moterys 
gyvos susidegindavo ant laužų drauge su žuvu- 
siais karžygiais, kad aname pasaulyje juos glo- 
botų ir jiems pagelbėtų. 

Ryškų pasiaukojimo pavyzdį parodė didžioji 
kunigaikštienė Ona Vytautienė, begelbėdama 
Vytautą D. iš lenkų kalėjimo. 

Lenkų karalius Jogaila, pasikvietęs dėdę 
kun. Kęstutį ir pusbrolį kun. Vytautą į svečius, 
abu uždarė Krėvės pilyje. Po keletos dienų 
Kęstutis buvo nužudytas, o Vytauto laukė ar 
panašus likimas, ar ilgametis kalinimas. Kuni- 
gaikštienė Ona, suprasdama Vytauto reikšmę 
Lietuvai, ryžosi gelbėti ne tik mylimą savo vy- 
rą, bet ir didįjį Lietuvos sūnų.  Belankydama 
Vytautą kalėjime, Ona perrengė jį moteriškais 
drabužiais, pro stiprias sargybas išleido iš kalė- 
jimo ir sudarė aplinkybes pabėgti. Gi pati kuni- 
gaikštienė pasiliko kalėjime vietoj Vytauto, ne- 
žiūrėdama to, jog jai už tą darbą grėsė didžiau- 
sia bausmė. Vėliau ir ji pati pabėgo iš lenkų ka- 
lėjimo. 

Antroji Vytauto žmona Julijona (po kun. 
Onos mirties Vytautas vedė Julijoną), norėdama 
matyti laisvą Lietuvą ir Vytautą apvainikuotą 
karališkuoju vainiku, buvo pasiryžusi aukoti sa- 
vas sutaupas. Kai daugelis Europos valdovų 
jau buvo palankūs Lietuvos atidalinimui nuo 
Lenkijos, o tik griežtai priešinosi Krokuvos 
vyskupas, kun. Julijona, matyt, norėdama 
įgyti ir šio vyskupo palankumą, ryžosi pasiūlyti 
jam visus savo turtus ir brangenybes, kad tik 
atskirtų Lietuvą nuo Lenkijos. 

IŠVADA. 


Dabar ginklų karui ir kultūrinei tautų kovai 
turi pasirengti visa tauta: vyrai ir moterys. Mo- 
terys turi mokėti pavartoti ginklą savisaugos 
reikalams. Jos privalo pasirengti pagalbinei karo 
tarnybai: sanitarijai, priešcheminei ir priešbak- 
teriologinei apsaugai, ryšių tarnybai, žvalgy- 
bai, administracijai, kariškai propagandai ir pa- 
gelbėti intendantūros reikaluose. 

Moterys turi žymiai sustiprinti kultūrinę mū- 
sų tautos kovą. Jos privalo įžiebti nemarią tė- 
vynės meilę, laisvos Lietuvos nepalaužiamą ger- 
bimą, turi išauginti gausingą, fiziškai ir dvasiš- 
kai stiprią, dorą ir blaivią tautą, darbščius, tau- 
pius, narsius, drąsius ir galinčius pasiaukoti pi- 
liečius. 

Šituos visus tautos ir krašto saugumo užda- 
vinius moterys svarbiausia gali įkūnyti per Šau- 
lių Sąjungą. Dėl to visi, moterys ir vyrai, be pa- 
žiūrų skirtumo, nepaisant amžiaus nei luomo — 
tiek ūkininkai, tiek inteligentai, tiek darbininkai, 
ir be tikybų skirtumo, vienykimės į didžiulę 
šaulių organizaciją ir stiprinkime krašto saugu- 
mą. Darbo visoms ir visiems užteks, tik prisi- 
dėkime kuo kas galime: savu darbu, lėšomis ir 
dvasine parama. Mes visi taip susiorganizuoki- 
me, kad kiekvienas vyras būtų ar karys ar ge- 
rai ginkluotas ir doras šaulys, o kiekviena lie- 
tuvė moteris būtų tinkamai parengta šaulė. 

Mes stiprinkime Ginklų Fondą gausiomis au- 
komis. Bet lygiagrečiai kurkime ir ugdykime 
Kultūros Fondą. Šitas antrasis mūsų tautos 
ginklas, t. y. kultūra, švietimas ir dvasiniai 10- 
biai negali būt silpnesni už karo ginklus. Jei 

dvasinis mūsų tautos ginklas bus menkas, tai 
ir kariškojo nepajėgsime išlaikyti. 

Tad šiais klaikiais laikais mes taip pasisten- 
kime, kad tautos dvasinė ir medžiaginė kultūra 
galingu ereliu pakiltų, o mūsų ginklai ir šarvai 
būtų neprakertami. 

